“Ғалаба боғи” ҳар бир юртдошимиз учун ғурур ва ифтихор ва ибрат маскани бўлиши керак\nЎша машъум уруш... Унинг аянчли хотиралари ҳали-ҳануз дилларни тилка-пора қилади.\nЎша машъум уруш... Унинг аянчли хотиралари ҳали-ҳануз дилларни тилка-пора қилади. Чунки ўтган аср қирқинчи йилларидаги қирғинбаротларнинг оғир жароҳат излари ҳали битмаган. У келтирган кулфату йўқотишлар юртимиздаги миллионлаб хонадонларга ота-боболари, яқинларининг оғир қисматини ёдга солади.\nАммо тарих – мактаб. Фидойи ва жасур аждодларимизнинг ҳаёт йўли эса чинакам ибратдир. Шу боис уларнинг номини абадийлаштириш, хотирасига эъзозу эҳтиром кўрсатиш давлатимизнинг доимий эътиборида.\nПрезидентимиз ташаббуси билан пойтахтимизда барпо этилаётган Ғалаба боғиҳам айни шундай мақсадлар рўёбига қаратилган. Албатта, Олмазор туманидаги генерал Собир Раҳимов ҳайкали ўрнатилган хиёбонда барпо этилаётган мазкур маскан концепцияси тақдим этилган. У Иккинчи жаҳон урушидаги ғалабанинг 75 йиллиги арафасида очилиши кўзда тутилмоқда. Шу муносабат билан мазкур боғдан нималар ўрин олиши ҳақида айрим фикр-мулоҳазаларимизни баён қилмоқчиман.\nАввало, боғнинг кириш қисми давлатимиз раҳбарининг мана бу сўзлари акс эттирилиши лозим: “Ҳеч шубҳасиз, бу даҳшатли уруш, бутун инсоният қатори бизнинг халқимизга ҳам мислсиз кулфат ва йўқотишлар олиб келди.\nИккинчи жаҳон урушида юзлаб юртдошларимиз Совет Иттифоқи Қаҳрамони унвонига сазовор бўлди, минглаб оталаримиз, боболаримиз жанговар орден ва медаллар билан мукофотландилар.\nХалқимиз фронт ортида фидокорона меҳнат қилиб, уруш майдонларига жуда катта миқдорда ҳарбий техника, қурол-яроғ, дори-дармон, кийим-кечак, озиқ-овқат маҳсулотлари етказиб берди.\nЎта оғир ва машаққатли йилларда халқимизнинг инсонпарварлик ва бағрикенглик фазилатлари яққол намоён бўлди. Эл-юртимиз мамлакатнинг уруш бўлаётган ғарбий ҳудудларидан эвакуация қилинган турли миллатга мансуб 1 миллионга яқин болалар, аёллар ва кексаларга бошпана бериб, бир бурда нонини улар билан баҳам кўрди.\nЎзбекистонга кўчириб келтирилган заводларда кексалар, аёллар, ўсмир болалар туну кун машаққатли меҳнат қилгани – ҳақиқий фидойилик, қаҳрамонлик намунаси десак, асло хато бўлмайди.\nБундай мисоллар буюк Ғалаба биз учун нақадар қимматга тушгани, халқимиз дунёни фашизм балосидан халос этишга қандай катта ҳисса қўшганини яққол кўрсатади.\nТарихнинг ана шундай бешафқат ва суронли синовларидан ёруғ юз билан, ҳар томонлама муносиб ўтган халқимизга ҳар қанча таъзим қилсак, ҳар қанча тасаннолар айтсак арзийди, албатта”.\nИккинчидан,22 июнда Германияқ ўшинларининг СССРга ҳужум қилганлиги ҳақидаги радиомурожаат ҳамда газетада эълон қилинган матнни бериш керак. Шу муносабат билан Ўзбекистоннинг шаҳар ва қишлоқларида бўлган митинг, йиғинлардаги фотосуратлар экспонат сифатида қўйилиши зарур.\nУчинчидан, фашизмга қарши кураш умумхалқ ҳаракатига айланган бир пайтда Усмон Юсупов, Йўлдош Охунбобоев, Абдували Мўминов, Абдужаббор Абдураҳмонов ва бошқа таниқли шахсларнинг, шоир ва ёзувучилар, олимларнинг халққа мурожаати, портретлари, уларни тинглаётган аҳоли йиғинлари акс эттирилган ҳужжат ва материаллар музейдан ўрин олиши керак.\nТўртинчидан, Республиканинг барча вилоятлари раҳбарларининг фронт ва фронт ортидаги ташкилотчилик фаолиятини акс эттирувчи стенд ва витриналар бўлиши жоиз.\nБешинчидан, ўша даврда халқ кучи билан барпо этилган Фарҳод ГЭСи ва Бекобод металлургия комбинати қурилиши жараёнини акс эттирувчи алоҳида стенд, витриналарга кенг ўрин берилиши ва деворий суратлар чизилиши керак.\nОлтинчидан, урушнинг дастлабки кунларида Ўзбекистондаги ҳарбий комиссарликларга армия сафига юборишни илтимос қилиб 14 мингдан зиёд ватанпарварлар, ёшлар мурожаат қилганлар. Шу тарихий жараён вилоят, шаҳар ва қишлоқлар кесимида очиб берилиши керак.\nЕттинчидан, 1941-1945 йилларда мамлакатимиздан сафарбар қилинган “Қуролсиз аскарлар” ва уларнинг қаҳрамонона ва айни пайтда фожиали ҳаёти, ғалабага қўшган ҳиссаси Ўзбекистон тарихи фанида деярли ўрганилмаган. Шу боис мазкур мавзуни Ғалаба боғида акс эттирувчи кичик бир музей ташкил этиш зарур. Бунинг учун Урал, Бошқирдистон, Перм, Чкаловск, Орск, Нижний-Тагил, Свердловск, Москвадаги архивлардан материаллар олиб келиш зарур.\nСаккизинчидан, Ўзбекистондан Украина, Шимолий Кавказ, Шимолий Қозоғистонга 1931-1933 йилларда сургун қилинган “қулоқ” хўжаликларидаги армия ёшида бўлган ҳарбий мажбуриятни ўташга лойиқ деб топилган эркаклар ҳам ҳаракатдаги фронтларга, ҳам фронт ортидаги мудофаа иншоотлари, меҳнат лагерларига сафарбар этилган. Мазкур мавзу ҳам Ғалаба боғи музейидан алоҳида жой олиши керак.\nТўққизинчидан, 1937-1938 йиллардаги “Катта террор” – “Катта қирғин”да қатағон қилиниб ГУЛАГ лагерларига узоқ муддатга қамоқ жазосига ҳукм этилган маҳбуслар ҳам ватан мудофаасига сафарбар қилинган.\nЎнинчидан, Иккинчи жаҳон уруши йилларида турли фронтларда ўзбек тилида чиқиб турган “Ватан учун”, “Совет жангчиси”, “Қизил аскар ҳақиқати”, “Ватан шарафи учун”, “Душманга қарши олға”, “Фронт ҳақиқати”, “Ғалаба байроғи”, “Қизил Армия”, “Бонг” газеталарининг ўзбекистонлик жангчилар қаҳрамонликлари, душманга қарши курашдаги жанговар ютуқлари, меҳнат франтидаги фидойиликлар акс эттирилган газеталар саҳифаларини қулай ва ўқимишли қилиб экспонат тарзида тайёрлаб қўйиш зарур. Ўз навбатида, ана шу нашрларнинг нусхаларини Ғалаба боғига ташриф буюрувчи ҳар бир инсон ўқиши учун қулай шаклда кўргазма тарзида намойиш этишни ташкиллаш керак. Айни вақтда шу материаллар видеоэкранларда намойиш этилса, янада мақсадга мувофиқ бўларди.\nЎн биринчидан, уруш йилларида Ўзбекистонга Беларусь Фанлар академияси аъзолари ва бир қатор муассасалари Тошкентга эвакуация қилинган. Уларнинг 100 дан ортиқ ходимлари фронтда фашистлар Германияси босқинчиларига қарши кураш олиб борди, партизанлар отрядларида, яширин антифашистик ҳаракатларда фаол иштирок этишди. Ана шу инсонлар жасорати ҳам бу маскандан жой олиши жоиз, назаримда.\nЎн иккинчидан, ҳозирги кунда Ўзбекистондан урушга сафарбар қилинган кўплаб юртдошимиз тақдири аниқланган эмас. Бундай ҳолат тадқиқотчиларимизнинг масалага жиддий қарамагани натижаси бўлса керак. Масалан, Иккинчи жаҳон урушида асирга тушиш ҳолатлари жуда кўп бўлган. Янги тарихда ана шу инсонлар масаласига янгича нуқтаи назардан қаралмоқда. Собиқ асирларни реабилитация қилиш жараёнлари ҳам юз беряпти. Ҳарбий асирлар тақдири одилона ўрганилиб, бу ҳақда мақолалар, рисолалар, китоблар яратилмоқда.\nМустафо Чўқай аҳли аёли Мария Чўқайга 1941 йил ноябр ойида Берлиндан ёзган хатида мана бу сатрлар бор: “Мен бу бахтсиз одамларга ёрдам бера олмаганимдан жуда ҳам оғир ташвишдаман... Кеча 35 та одамни отиб ўлдиришларидан сақлаб қолдим, лекин улар ҳаётини қанчага узайтирдим экан? Ҳозир ноябрь, кимлардир ёзги кийимда, кимдир ярим-яланғоч ҳолда совуқдан сақланиш учун қўллари билан ўра қазишга мажбур бўлишмоқда. Уларга нонни итга ташлагандек ташлашмоқда, сув ҳақида эса гап ҳам бўлиши мумкин эмас. Мен остларига тўшаш учун қандай бўлса ҳам тўшама беришларини жуда қаттиқ илтимос қилдим. Беришдими ёки йўқми маълум эмас...\nМен Қаюмхон билан биргаман... У орқали немислардан туркистонлик ҳарбий асирларнинг сақлаш шароитларини яхшилашни сўраган эдим. У менинг илтимосимни кимгадир етказди. Ўзгариш бўладими буниси маълум эмас...”\nМустафо Чўқай мероси ҳақидаги 12 жилдлик асарлар тўпламидан Германиянинг концлагерларидаги исм-шарифлари, маҳбуслик рақами, касби кўрсатилган туркистонлик ҳарбий асирлар “Иқтисодиёт ва сиёсий фойдаланиш”сарлавҳаси остида берилган ноёб материал ўрин олган. Немис тилидан ўзбек тилига ўгирилган бу ҳужжатда фашистлар концлагерларидаги 318 нафар туркистонлик ҳарбий асир рўйхати келтирилган. Рўйхатда ҳар бир асирнинг фамилияси, исми, маҳбуслик рақами, касби кўрсатилган. Улар ҳам фашизмга қарши курашчилар сифатида музейдан муносиб жой олишлари керак.\nБундай зарур ва хайрли ишни Ўзбекистонда ҳам амалга оширишнинг вақти аллақачон етди. Бу ўринда Президент Шавкат Мирзиёев томонидан амалга оширилаётган инсонпарвар амалиётни, бизнингча, Иккинчи жаҳон урушида ноиложликдан асирга тушган ўзбекистонлик ҳарбий асирларга нисбатан ҳам қўллаш мумкин бўлса керак. Улар тақдири тўғрисидаги масалага давлат ва кенг жамоатчилик нуқтаи назаридан янгича қараш ва тарихий ҳақиқатни қандай бўлса шундайлигича англаш, ёзиш, минглаб ватандошларимизни номма-ном аниқлаш, уларнинг ҳам қаҳрамонона, ҳам фожиали фаолиятини, тақдирини ҳозирги ва келажак авлодларга етказиш кенг жамоатчилик, айниқса, тарихчиларнинг масъулиятли бурчи ва вазифасидир.\nБунинг учун ҳозирда Москвадаги Россия ҳарбий давлат архивида сақланаётган ўлжага олинган 3-Рейх архиви фондларида, Ўзбекистон Республикаси давлат хавфсизлиги хизмати архивида сақланаётган, лекин ҳалигача илмий истеъмолга киритилмаган Туркистон асирлари, ҳарбий асирлар ҳақидаги ҳужжат ва материалларни зудлик билан очиш, ўрганиш ва улардан яратилажак Ғалаба боғи музейини ташкил этишда фойдаланиш керак.\nБироқ шуни таассуф билан айтиш зарурки, ҳозирги Ўзбекистон Республикаси Марказий давлат архивида уруш даврида Ўзбекистонга эвакуация қилинган ярадор ҳарбийлар, депортация қилинганлар ҳақидаги материаллар “махфий”лик тамғаси остида тадқиқотчиларга берилмаётир. Бундан икки ой муқаддам шогирдим Д.Ҳомидов билан Ўзбекистон Фанлар академияси бўлим мудири, тарих фанлари доктори Мирзоҳид Раҳимов имзоси қўйилган алоқа хати билан тақдим этган талабномамизга ҳам шундай муносабат билдирилди.\nУшбулардан келиб чиқиб тегишли мутасадди идоралар орқали юқорида тилга олинган архивларга бориб тезкорлик билан музей учун зарур ҳужжатларни олиш керак деб ўйлайман.\nИккинчи жаҳон урушида фашизм устидан қозонилган буюк ғалабада Ўзбекистондаги диний идоралар ва уларнинг ходимлари, умуман, мусулмонларнинг ҳам ўрни бўлганлигини тарихий ҳужжат ва материаллар асосида кўрсатиш мақсадга мувофиқдир.\nЎн учинчидан, Ғалаба боғида Мудофаа вазирлиги билан ҳамкорликда ёшлар учун ўқ отиш тўгарагини юритиш имконини берувчи очиқ ва ёпиқ типдаги полигонлар, ҳарбий-спорт клублари ташкил этилса айни муддао бўларди.\nБир сўз билан айтганда, пойтахтимизда барпо этилаётган Ғалаба боғи ҳар бир юртдошимиз учун фахру ифтихор ва ибрат маскани бўлиши керак.


26 январ 2022, Тошкент вақти: 04:51\nПахта Damasда ташилмоқда\nПахта терими мавсумида Ўзбекистоннинг кўплаб жойларида техника тақчиллиги билан боғлиқ муаммолар вужудга келмоқда. Бунга Озодликка етиб келаётган баъзи хабарлар далилдир. Уларда айрим хўжаликларда қишлоқ хўжалиги машиналари ва йўловчи транспорти воситалари етишмаётгани тўғрисида айтилган. Айни пайтда бу соҳада муаммога дуч келмаётган фермер хўжаликлари ҳам мавжудлиги маълум бўлди.\nФермер “Дамас”да пахта ташияпти\nTelegram тармоғи орқали Озодликка йўлланган фото ва видеода фермерлар терилган пахтани Damasавтомобилларида пахта пунктига ташиб кетаётгани тасвирланган.\nМуаллиф изоҳидан тасвирлар Жиззахнинг Арнасойида олингани тушунилади. “Арнасой тумани 16а совхозида фермерлар техника топиб бера олмаяпти”, дейилади тасвирларга илова қилинган изоҳда.\n- Мана, шўринг қурғур, Damas билан пахта ташиб юрибмиз... Шу кунлар ҳам бор экан, мана! Арнасой далаларида пахтани Damas билан ташиб юрибмиз. Банк, шўринг қўрисин! деб ёзади терилган пахта маҳаллий банк теримчиларига тегишли эканига ишора қилаётган видеотасвир эгаси.\nПахта ташиш, ёрдамчиларни ётоқдан далага олиб бориб, қайтариб келиш ҳамда бошқа ишларга яроқли қишлоқ хўжалиги ва йўловчи ташувчи техника етишмаслигидан қийналаётган қишлоқ фермерлари бошқа бировларнинг транспорт воситаларидан фойдаланмоқда.\nАйни пайтда, айрим фермерлар техника масаласида муаммо йўқлигидан гапиради. Озодлик билан суҳбатлашган Фарғона вилоят, Фурқат туманилик фермер Очил Бегматовнинг айтишича, "техникаси ўзига етиб ортади".\nЛекин Бегматовга кўра, ҳамма фермерда ҳам техника етарли эмас. Улар жалб қилинган техника учун қўшимча чиқим қилади.\n- Техникаси йўқлар бири-бирига илтимос қилади. Бизда МТП деган ташкилот бор – шу беради. Пахта заводининг прицеплари кўп, у ҳам беради. Масалан, бизга Damas ишчиларни олиб келиб берса, ҳақини тўлаймиз. Биттаси 150 минг сўм турса, пулини ўтказиб бераяпмиз. Ҳокимият километирига қараб газ қeйиб бераяпти, деди фермер Очил ака Бегматов.\nТалабалар далага ўзлари етиб бормоқда\nКейинги кунларда совуқ тушиши ва терим суръати пасайиши ортидан кўплаб олий ўқув юртларида пахта теримига қўшимча сафарбарлик эълон қилинган.\nБироқ, ўқув юртларида катта курс талабаларини далага олиб чиқишга техника ажратилмаганини ҳақида Озодлик ёзган эди.\nПахтага жўнатилган Тошкент университетлари 4 курс талабалари Жиззах вилоятига ўзлари етиб боришлари кераклигидан норозилигини билдирган эди:\n- Жиззахнинг Зарбдор туманига жўнатилдик. Сезон бошида 2 курслар автобусларда юборилган эди. Тўртинчи курсдагилар ўз ҳисобига пахтага келаяпти, кўпчилик пули йўқлиги учун етиб келишга қийналаяпти, деган эди талаба йигит.\nАндижон милицияси ҳайдовчиларни пахта териш ёки ҳашарчиларни ташишга мажбурлаяпти\nАндижонлик ҳайдовчилар эса вилоят автомобил йўлларида милиция ходимлари йўлдан ўтаётган машиналарни тўхтатиб, ҳайдовчиларни пахта теришга ёки ҳашарчиларни ташишга мажбур қилаётгани хабарини йўллади.\n-Техпаспортини олиб пахта тердираяпти. “5 кило териб берасан ёки шунча кило пахта терадиган мардикорни пулини берасан, кейин кетасан” дейди. Йўл қоидасини бузганларга ҳозир шундай штраф экан бу, деди избосканлик ҳайдовчи.\nАндижон Йўл ҳаракати хавфсизлиги бошқармаси мулозими Озодлик билан суҳбатда Damas ҳайдовчиларидан ҳашарчиларни ташиш сўралаётган бўлиши мумкинлигини тасдиқлади, лекин ҳайдовчилар пахта теришга мажбурланаётганини рад қилди.\nДалада ҳамон қўл терими\n“2016 йилга бориб Ўзбекистон пахта йиғим-теримини 80-90 фоиз механизациялашган тартибда амалга оширади.”\nБуни 2013 йилнинг октябрида IX Халқаро Ўзбекистон пахта ва тўқимачилик ярмаркасининг очилиш маросимида Ўзбекистон Республикаси Бош вазири Шавкат Мирзиёев айтиб ўтган.\nМирзиёев Ўзбекистон машинасозлари томонидан техник параметрлари, нарх кўрсаткичлари ҳамда сервис хизмати бўйича фермерларнинг бугунги талабларига жавоб берадиган “янги пахта териш машиналари” яратилганини айтиб ўтган.\n"Ўзагросаноатмашхолдинг" компанияси 2016-2017 йиллар давомида қишлоқ хўжалиги машинасозлигини ривожлантириш ва модернизациясига 127,8 миллион АҚШ доллари миқдорида маблағ сарфлашини эълон қилди.\nМодернизациянинг биринчи босқичида биргина «Тошкент трактор заводи»да 5 мингта трактор, 1 мингта пахта териш комбайнлари ва 2 мингта прицеп ишлаб чиқаришни йўлга қўйиш ваъда берилган.\nМутахассислар ҳисоб-китобига кўра, ТТЗ йилига йилига ўртача 2,5 мингдан ортиқ машина ишлаб чиқараётгани маълум.\nОзодлик суҳбатлашган жиззахлик фермерлардан бири далаларга комбайн тушмаганига анча йил бўлди, дейди. У пахтанинг машинада терилмаётгани сабабларини бундай тушунтиришга уринди.\n- 5 йилдан ошди далада машина кўрмаганимга. 5-6 йил олдин 36 миллиондан келган эди ТТЗни тракторлари. “Кейс”лар йўқ бўлиб кетганига 10 йилдан ошди. Охирги чиққан машиналар тера олмаяпти.Машина терими фермерга қимматга тушади, пахтанинг сорти тушади, иккинчидан – чигит кетади. Ёрдамчилар тоза, арзонга териб берадию, даҳмазаси кўп. Аслида машина терими яхши терса арзон бўлади, деди исмини очиқламасликни сўраган фермер йигит.\nТошкент трактор заводи собиқ иттифоқ пайтида ҳар йили минглаб терим машинаси ишлаб чиқарган ва ўша пайтда бундай машиналар ишлаб чиқариш бўйича дунёда АҚШдан кейин иккинчи ўринда турган. 1991 йилга қадар Ўзбекистонда пахта мавумида 50 мингга яқин пахта териш машинаси жами пахтанинг 70 фоизини йиғиб олишда ишлатилган.\nБироқ Ўзбекистон мустақилликка эришгач, пахта териш машиналари ишлаб чиқариш кескин камайиб кетди.\nҲозирда пахта давлат бюджет ташкилотлари ва қишлоқ аҳолиси теримчилари ёрдамида қўлда териладиган бўлди.


Игорь Шквириннинг ўзбек футболига оид 4 иқрори - Zamin.uz\n19:15 / 03.07.2018\nЎз даврининг машҳур ва иқтидорли футболчиси, бугунга келиб эса "Сурхон-Термиз" жамоаси мураббийи Игорь Шквирин Тошкент шаҳридаги MySoccerAcademy Америка-Испания Футбол Академияси очилишида қатнашиб, хорижлий мураббийлар ва ўзбекистонлик юниорларга оқ йўл тилади. Kun.uz нашри тадбир доирасида Шквирин билан қисқа бўлса-да, ўзбек футболининг бугуни ҳақида суҳбатлашиб, унинг қизиқарли фикрлари билан бўлишишга қарор қилди.\nКураш шиддатли кечадиган шароитда футболчиларнинг маҳорати ошади\nАвваллари фақат "Бунёдкор", "Пахтакор" ва "Локомотив" каби клублар учун бир мавсумда 6-8 шиддатли ўйин бўлган бўлса, ҳозир ҳар бир ўйинда қаттиқ кураш кетмоқда. Бундай таранглик Ўзбекистонда тўп сурувчи футболчилар учун жуда яхши. Чунки кураш шиддатли бўлган шароитда спортчиларнинг маҳорати ошади.\nМарказий Осиё мамлакатларидан Қозоғистонгина Ўзбекистонга рақиблик қила олади\nҚўшни мамлакатлардан фақат Қозоғистон бизга рақиблик қилиши мумкин, чамамда. Тожикистон ёки Қирғизистон футболчилари бу борада бироз сустроқ. Агар Марказий Осиё лигаси йўлга қўйиладиган бўлса, яна ўша форматдаги ўйинлар кузатилади, яъни биз қирғизлар ёки тожикларни ортда қолдиришимизни биламиз, фақат қозоқлар билан ўйин қизиқ кечиши мумкин.\nБугун футболчиларга ватанпарварлик туйғуси етишмаяпти\nНафақат ўзбек футболида, балки умуман футболчиларда энг аввало, ватанпарварлик туйғусига эътибор қаратиш керак. Футболимиз профессионал бўлганидан кейин ҳамма пул ишлаш кераклигини тушуниб қолди. Бироқ пуллардан ташқари яна муносабатлар ҳам бор. Баъзи ўйинчилар хорижий мамлакатлар жамоаларига ўтиб кетишади ва у ерда яхши пул топишади, Ўзбекистонга қайтганда эса бундай пулларни топа олишмайди. Фақат молиявий фойдани кўзламасдан, ватан учун хизмат қилиш, унинг шаънини кўтариш ҳақида ўйлашса, бошқа гап. Ватанпарварлик ҳиссини шу ерда тарбиялаш керак, футболчиларимиз ватан олдидаги бурчларини ҳис қилишлари керак.\nФутболчининг профессионал хусусиятлари билан бирга инсоний фазилатлари ҳам муҳим\nФутболчиларни саралашда энг аввало уларнинг профессионал хусусиятларига эътибор қаратаман. Шу билан бирга, уларнинг инсоний фазилатлари ҳам муҳим аҳамиятга эга. Шундай бўлса-да, ҳамманинг феъли ҳар хил, футболчиларнинг орасида оғирроқ феъллилари ҳам бўлади. Бундайлар билан ишлаш ҳам қизиқ, уларни бир қолипга солиб бўлмайди, спорт юлдузларига эътибор берсангиз, кўпчилиги қайсар бўлади. Бироқ профессионал хусусиятлари учун аксарият сабр қилади. Умуман олганда, бугунги кунда нафақат футболчилар, балки мураббийлар ҳам қаттиқ ишлаши керак. “Замин” янгиликларини “Одноклассники”да кузатиб боринг\n19-07-2019, 09:57, Спорт\nИгорь Шквирин ўзбек футболидаги муаммолар ҳақида гапирди\n22-12-2018, 13:12, Спорт\nИгорь Шквирин Про-лига клубини қабул қилиб олди\n18-06-2018, 22:15, Спорт\n21-12-2017, 20:01, Спорт\nШин Тай Ёнг: Бизни фақат ғалаба қониқтиради\n4-09-2017, 22:10, Спорт\n4-08-2017, 22:40, Спорт


ҲУРРИЯТ ШАРОФАТИ Шунингдек\nГлавная / Шунингдек / ҲУРРИЯТ ШАРОФАТИ\n1991 йил 31 август Ўзбекистон Мустақиллиги расман эълон қилинган ушбу кун мамлакатимиз учун янги тарихий палла- суверен ривожланиш даврини бошлаб берди. Бу эса ўз навбатида юртимизнинг салохиятини намойиш қилиш ҳамда чексиз имкониятларни эьтироф этишга кенг йўл очди.\nЁш Ўзбекистон давлати шахдам қадамлар билан, жаҳон ҳамжамияти аъзоси бўлмиш мамлакатлар орасида ўзининг муносиб ўрнини топиб, илдамлаб бормоқда. У ўз-ўзлигини намоён этишга мустақиллик ва ҳуррият шарофати ила эришди. Истиқлолга эришилгач, мамлакатда демократик кадриятларга асосланган хуқуқий тизимни яратиш зарурияти юзага келди. Конституцияни ишлаб чиқиш биринчи галдаги вазифа эди.\nЧунки асосий қонуннинг мукаммал даражада ишлаб чикилиши мамлакат тараққиётига катта туртки бўлишини бир қатор давлатларнинг тажрибасидан кўришимиз мумкин.\nЖонажон Ўзбекистонимизнинг асрларга татигулик 30 йили давомида руй берган узгаришлар хар биримизнинг хаётимизга дахлдор. Кимдир истиқлол имкониятларидан фойдаланиб тадбиркор бўлди, илғор мулкдорга айланди. Илгари болахонадон қилиб уй қурганлар бунинг учун айрим жойларга бориб, «хисобот» беришган бўлса, бугун чиройли уй-жой қуриб, фаровон хаёт кечиришни Президентмизнинг ўзлари бот-бот уқтирмоқдалар. Шундай экан, ота-боболаримиз орзулари ушалган кун- Мустакиллик байрамининг ҳар куни, ҳар соати, ҳар дақиқасини кўзларимизга тўтиёлар қилиб, шодон тантаналар қилсак арзигай.\nБугун юртимизнинг исталган жойига борсангиз кўркам мактабу коллежлар, қишлоқ врачлик пунктлари, шинам тўйхона ва кўнгилочар масканлар, барча иншоотлар янги услубда, жозибали кад ростлаётганига кўзингиз тушади. Одамлар билан суҳбатлашсангиз, улар озод ва обод Ватани билан элим деб, юртим деб раҳномалик қилаётган Призентимиз борлигидан ғурурланиб гапиришади. Бу бежиз эмас. Негаки, муҳтарам Юртбошимиз халқимизни порлоқ истиқбол сари, буюк келажак томон дадиллик ва ишонч билан бошлаб бормоқдалар.\nБугун Ўзбекистоннинг дунёда ўз сўзи ва ўрни бор. Бугун Ўзбекистон де-я аталса, дунёдаги саноқли мамлакатларга хос машина ишлаб чикариш саноати ривожланган юрт тилга олинади.Бугун мамлакатимизда эришилаётган улкан ютуқларнинг барчаси истиқлол туфайлидир. Мустақиллик боис юртимиз ўз такдирини ўзи белгилаш, тараққиёт йўлини ўзи танлаш имконига эга бўлди. Энг асосийси жамиятимизда ўтказилаётган “Ислоҳотлар ислоҳот учун эмас, аввало инсон, унинг фаровон ҳаёти учун” деган тамойилга амал қилинаётганининг исботидир...\nАлбатта 30 йил тарих учун жуда қисқа муддат. Бироқ, бугунги кескин ўзгаришлар замонида яъни жамиятнинг ижтимоий-сиёсий ва иқдисодий хаётни тубдан янгилаш зарурати бутун бўй- басти билан намоён бўлиб турган бир пайтда, бу йиллар мамлакатимиз босиб ўтган йўлга назар ташлаш ҳамда ривожланишнинг узоқ истиқболларига мўлжалланган муҳим ҳаётий вазифаларни белгилаб олиш учун етарли муддатдир.\nУшбу қутлуғ айёмни ота-боболаримизнинг азалий орзу истакларининг руёси сифатида хар биримиз қалбимизда ўзгача ҳаяжон ва қувонч ила нишонлаяпмиз. Ўзбекистон Мустақиллигининг 30 йиллик байрами барчамизга муборак бўлсин!\nА.ТAДЖИЕВА, Хива туман ФҲДЁ бўлими мудири в/б.


"Кўк кит" - жаҳолатпараст гуруҳлар томонидан ёшларни тўғри йўлдан оздириш, келажакдан маҳрум этиш, тубанликка етаклаш мақсадида қўйилган тузоқ деб ўйлайман. Вертуал олам орқали дунённинг бир қанча мамлакатларида тарқалган бу бало, афсуски, Ўзбекистонга ҳам кириб келишга улгурди. Чет мамлакатлардаги айрим ўсмирлар бу тузоққа илиниб, ўз жонига қасд қилишгача етиб бормоқдалар. Бу "ўйин" шуниси билан ҳавфлики, ўлжага айланган ўсмирга кетма-кет ахлоққа зид ишларни бажаришга буйруқ берилади. Топшириқ бажарилса, қўллаб-қувватлайди, акс ҳолда турли руҳий тазйиқлар ўтказилади. Аввалига оддийдек туюлган бу вазифалар борган сари муракакаблашиб, талабга бўйсунмаганларга уларнинг оиласи, яқинларига зарар етказилиши тўғрисида таҳдид қилинади. Оқибатда ўз яқинларини йўқотишдан қўрққан бола, қутулишнинг бошқа йўлини тополмай, қадрдонлари тинчлиги учун ҳам ўзини қурбон қилиши мумкин...\nБир болани камолга етказгунча ота-она қанча машаққат, заҳмат чекади. Лекин фарзандининг иродаси, онг-шуурини дунёнинг бир чеккасида туриб бошқарса, ақл-у ҳушини ўғирлаб, ажал комига тортса, бундан даҳшатлироқ фожеа бўлиши мумкинми?\nФан-техника юксак даражада ривожланган асрда яшаяпмиз. Шов-шувли хабар ёки қизиқарли фотосурат бир лаҳзада оламга тарқалмоқда. Ҳаёт тажрибаси йўқ, дунёқараши ва иродаси шаклланмаган ёшлар интернетда нима фойда-ю нима зиён эканини фарқига бормаса, қабиҳ ниятли разил кимсалар қўғирчоғига айланиб қолса, бағримиздаги фарзандни тортиб олиб, ўзимизга қарши қайраса ёки онгини бўлмағур фикрлар билан заҳарласа, энди бунга чидаб ҳам, бу ҳолатни лоқайд кузатиб ҳам бўлмайди.\nБу хатар барчани огоҳликка чорлаши керак. Ўғил-қизларимиз нима билан банд? Бўш вақтини қандай ўтказмоқда? Бахтли ҳаётига асос бўлувчи илм-у ҳунар ўрганиш ўрнига вақтларини беҳуда сарфламаяптими? Огоҳ бўлайлик, фарзандимиз бўш вақти - душманларнинг иш вақти! Азиз болажонларимизни эътиборсизлик туфайли ғайир кимсалар ихтиёрига бериб қўймайлик! Ғафлатда яшашнинг, лоқайдлик домида қолишнинг вақти эмас!\nЁш авлод - бебаҳо бойлигимиз, халқимиз келажаги. Уларни мафкуравий таҳдидлардан ҳимоя қилиш, асраш, бахтли ҳаёт сари йўналтириш бизнинг бурчимиздир.\nЯнгиқўрғон туманидаги 10-ДИМИнинг она тили ва адабиёт фани ўқитувчиси


..:: ISLOM.UZ ::.. - Қалбингизни бой берманг\nКиши қизиқроқ асар ўқиса, анча пайт ўша китобнинг кайфияти билан яшайди, таъсирчан бир кино кўрса, ундаги воқеалар, қаҳрамонлар ҳаёти кўз олдидан бот-бот ўтирб туради. Одам зоти шунақа: қалби қай нарсадан лаззатланса, таъсирланса ёки бир нарсани давомли суратда бажариб юрса, ўша нарса дилига ўрнашиб қолади, сўнг истаса-истамаса, хаёлига келаверади, кўз олдида гавдаланаверади. Айрим уламолар ҳатто киши ҳаётида давомли энг кўп ишлатган сўзини ўлим талвасаси маҳали ўзи билмаган ҳолда айтиб юборади, дейишган. Яъни, кимдир калимасини айта-айта, кимдир «учтаси юз сўм», дея-дея, тили доим сўкиниш билан нам бўлиб юрган бир бахти қаро сўкина-сўкина жон беради. (Ёмон оқибатдан Аллоҳ паноҳ берсин)\n…Бир йилча олдин ҳаётимда рўй берган ҳолат фикр хаёлларимни остин-устин қилиб юборди. Ойнаи жаҳон орқали «Эсмералда» телесериали намойиш эталаётган кезлар эди. Одатдагидек, жума куни Аллоҳнинг розилигини топиш учун амрига итоатан жомеъга бордим. Маъруза тингланди. Сўнг муаззин азон айтиш учун турди. Азон айтилар экан, чарчабманми ё кам ухлаган эканманми, ҳарҳолда ўтирган жойимда уч-тўрт сонияга кўзим уйқуга илинибди. Ҳатто туш кўришга улгурдим. Аммо нима кўрдинг денг! Эсмералдани!!! Муаззиннинг овози билан чўчиб кетдим. Алҳазар, алҳазар… Азон айтилаётган маҳали Аллоҳни ёд этиш, Набийга саловот айтиш, қалбни улуғ ибодатга чоғлаш, илтижо-муножотга ҳозирлаш ўрнига бир бемаъни, ахлоқсиз фильмни туш кўриб ўтирибман-а! Мен кимман ўзи, мўминми ё… Бундан катта шармандалик, бундан ёмон мусибат, кулфат балои баттар бормикан?! Қанийди, уятдан ер ёрилсаю ерга кириб, сўнг ундан қутулиб бўлса!\n«Ла-а илаҳа аллалоҳ, ла-а илаҳа аллалоҳ, Муҳаммадур росулуллоҳ. Аллоҳим, тавба қилдим, гуноҳларимни кечир, қалбимни Ўзингдан ўзгасига таслим этма, дилимнинг эгаси Ўзингсан, Ўзинг эгалик қил, Аллоҳим. Мен гумроҳни авфу эт, тушларимда Расули ҳабибнинг дийдорини кўрсат, мени шунга муносиб эт…»\nКўзимдан ёш, дилимдан қон оқди. Шу туш сабаб бир орқа-олдимга қараб олдим. Ўйлаб кўрсам, Эсмералданинг ғам-ташвишлари билан яшаб юрган эканман, ҳар куни фильм бошланадиган вақтни, жумадан кейин эса, душанбани интиқиб кутардим ( шанба, якшанба кунлари қўйилмас эди). Ҳатто намозларимда хаёлимдан кинонинг давоми нима бўлади, деган савол ўтиб қоларди… Энди тавба қилдим. Бунақа сериалларни бошқа кўрмаганим бўлсин. «Аллоҳим, ўзинг адашишдан асра! Умримнинг хотимасини хайрли қил!..» дея илтижолар қилдим.\nБу воқеани ҳақиқатда бошимдан ўтказиб ёздим, ибрат бўлади, деган умидим бор.


Меҳрга муҳтож болажонларга байрам совғаси улашилди\nБутун дунё бўйлаб, ҳар йилнинг 1 июнь санаси “Халқаро болаларни ҳимоя қилиш куни” сифатида нишонланади. Ушбу байрам кўпчилик давлатларда “Халқаро болалар ҳуқуқларини ҳимоя қилиш куни” деб ҳам эътироф этилади. Бу кунда турли-туман қувноқ ва маданий-оммавий тадбирлар, спорт мусобақалари, концертлар уюштирилади. Оғир бемор, даволанишга муҳтож ва ногирон болалар учун хайрия акциялари ва тадбирлар ташкил қилинади.\nБатафсил Меҳрга муҳтож болажонларга байрам совғаси улашилди\nСайтдаги охирги маълумот киритилган сана:03.06.2020


“Орзу” кемасига хорижлик меҳмон 5 минг АҚШ доллари билан харидор бўлди - Халқ сўзи\n17:06 13 Сентябр 2019 Маданият\nХабарингиз бор, айни кунларда Қўқон шаҳрида Халқаро ҳунармандчилик фестивали бўлиб ўтмоқда ва унда бағдодлик уста ҳунармандлар ҳам ўз маҳсулотлари билан иштирок этишяпти. Эътиборли жиҳати шундаки, Ўрдаолди майдонида миллий ҳунармандчилик анъаналари асосида тайёрланган маҳсулотлар кўргазмасининг энг гавжум нуқтаси –тадбиркор Мирзаолим Турсунов ва ҳунарманд Бахтиёр Шерматов учун ажратиб берилган жой бўлиб турибди.\nЁғоч ўймакорлиги йўналишида ишланган катта-кичик антиқа елканли кемалар машҳур фильмларни ёдингизга солади. Улардаги энг майда деталлар ҳам юксак дид ва маҳорат билан ишланган. Шу яқин атрофдан ўтаётган киши борки, устанинг истеъдодига қойил қолмоқда. Ҳашаматли кемалар фонида суратга тушиш истагида бўлганларнинг саноғи-ю адоғи кўринмайди.\nМирзаолим Турсунов ҳарбий хизматни Санкт-Петербург шаҳридаги ҳарбий қисмлардан бирида ўтаган. Бу ҳарбий қисм аскарларига Эрмитаж – тасвирий ва амалий санъат музейини қўриқлаш топширилган ва суҳбатдошимиз тақдирнинг бундай сийловидан ҳалигача миннатдор.\n– Эрмитаж ўз салобати билан, минглаб экспонатлари билан мени маҳлиё қилганди, – дея эслайди М. Турсунов. – Мен ўша ерда тарихга меҳр қўйдим ва дунё халқлари ўтмиши билан боғлиқ кўплаб китобларни варақладим. Хизматим якунланиб, қишлоққа қайтганимдан сўнг ноёб асори-атиқаларни тўплай бошладим. Орадан ўтган 30 йил мобайнида 500 дан ортиқ турдаги миллий ҳунармандчилик намуналарини шахсий коллекциямда жамлашга муваффақ бўлдим.\nМирзаолим Турсуновнинг ҳунарманд Бахтиёр Шерматов билан танишиши ажойиб бўлган. Туман марказидаги дўконлардан бирида сотувга қўйилган антиқа кемачани кўрган Мирзаолим акада янгича ғоя туғилди. Сўраб-суриштириб, унинг устасини топди. Бахтиёр ака камгап, қўни-қўшни билан ҳам кўпда мулоқот қилавермайдиган инсон. Мақсадини тушунтирди, ниятини рўй-рост айтди: “Пул, ғоя, ривожлантириш – мендан; меҳнат, сабр-тоқат ва келажакка ишонч – сендан!”\nТадбиркор ва ҳунарманднинг ҳамкорлиги тез орада мева бера бошлади: улар ёғоч ўймакорлиги асосида совғабоп буюмлар ишлаб чиқаришни йўлга қўйишди. Дастлаб кичик ўлчамда кемачалар ясашди ва улар салмоқли пулга сотилди. Аста-секин чор тарафдан буюртмалар кела бошлади ва Мирзаолим ака энди катта ўлчамдаги маҳсулотлар тайёрлашни, бу орқали ҳамма-ҳаммани лол қолдиришни режалаштирди. Бундан илҳомланган ҳунарманд Бахтиёр Шерматов уч ой деганда узунлиги салкам 4,7 метр, баландлиги 3,5 метр келадиган елканли кема ясади. Унга “Орзу” дея ном беришди.\n– Иккимизнинг ҳам орзуимиз, мақсадимиз бир, – дейди Мирзаолим ака, - одамларга эзгулик улашиш! Эътибор беринг-а, елканнинг таянч нуқтасида дур-жавоҳирларга тўла сандиқ, сал юқорида эса гулғунча тасвирланган. Бу – дунё бойликлари бир кун тубсизликка ғарқ бўлади ва қалбингда асраганинг – гулғунча билан ёлғиз қоласан! Шундай экан, бошқарувингда бўлган ҳаёт кемаси чамбарагини қўлингда маҳкам тутгинки, довулларга дош берсин, дегани. Маҳсулотларимизни мана шунақа фалсафий фикрлар билан бойитганмиз.\nСуҳбатдошимизнинг айтишича, “Орзу” айнан I Халқаро ҳунармандчилик фестивали учун тайёрланган. Хорижий сайёҳлардан бири уни 5 минг АҚШ долларига сотиб олиш истагини билдирган, лекин Мирзаолим ака фестивал якунланишини кутишни лозим топди.\n– Ишонч билан айтишим мумкинки, “Орзу” кўргазмамиз гултожи бўлиб, кўпчиликни мафтун қилиб турибди, – дейди у фахр билан. – Фестивал бошланганидан бери мингга яқин одам ҳар тарафдан келиб, айнан “Орзу”нинг фонида суратга тушиб кетди. Харидорга сотиб юборсам, бу маҳсулотимизнинг дарагини эшитиб, уни кўриш умидида келганларга нима дейман?! Фестивал бошидан буён 10-15 та буюртма олдим. Айтишим мумкинки, бу фестивал бизни кашф этди!


Одноклассники, Facebook, Twitter…да қиёфангиз қандай?\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Одноклассники, Facebook, Twitter…да қиёфангиз қандай?\t10:57, 25 октябрь\tВиртуал оламдаги дўстларингизу бир зумлик танишларингизда сиз қандай таассурот уйғотасиз? Буни тестимиз саволларига жавоб бериб, билиб олишингиз мумкин. Натижага қараб, қиёфангизга янгича чизги чизиш керакми, йўқми, ўзингиз ҳал қиласиз.\n1. Кўпроқ вақтингиз қайси сайтда ва нима учун ўтади?\nА) «Facebook» ва «twitter» ижтимоий сайтларида. Асосан иш юзасидан.\nБ) «ВКонтакте» ва «Одноклассники»да: мен ясама хўжакўрсинни ёқтирмайман.\nВ) У ёки бу ижтимоий сайтда дея олмайман. Қанча кўп бўлса, шунча яхши.\n2. «Эшик»лар ҳаммага очиқми?\nА) Ҳа, шунда яхши суҳбатдош учраб қолиш эҳтимоли кўпроқ.\nБ) Фақат менинг дўстларим: улардан яширадиган сирим йўқ.\nВ) Баъзи суратларимни фақат тор доирадаги одамлар кўришлари мумкин.\n3. Нотаниш одам сизга дўстлашишни таклиф қилса…\nА) Умумий дўстларимиз сони кўп бўлса, қабул қиламан.\nБ) Сабабини тушунтириб, хат юбормаган бўлса, таклифни рад этишим аниқ.\nВ) Суратига қараб, дўстларим сафига қўшаман.\nА) Деярли кун бўйи. Дўстларим ижтимоий ҳаётидаги бирор янгиликдан бохабар қолмаслигим керак.\nБ) Ижтимоий тармоқлардаги вақтимни чеклайман: эрталаб, кечқурун. Асосан ким биландир ёзишаётган бўлсам.\nВ) Кайфиятимга боғлиқ: баъзан суткасига 24 соат, гоҳида ҳафтада бир марта.\n5. Профилингизга жойлаштирасиз…\nА) Кулгили, ҳаётий, кайфиятни кўтарадиган сурат ва матнлар.\nБ) Муҳим аҳамиятга эга бўлган маълумотларни.\nВ) Бошқаларникига ўхшамаган оригинал матн ва суратлар.\n6. Дам олиш таътилидан бир дунё суратлар билан қайтдингиз. Улардан қандайлари профилдаги альбомингиздан жой олади?\nА) Ҳаммаси, сифати ва кўринишида нуқсони бўлганларидан ташқари.\nБ) Кўпчиликка таниш бўлган тарихий обидалар ёнида тушган суратлар. Албатта, уларда ўзим ҳам чиройли бўлишим керак.\nВ) Чиройли манзаралар, одамлар. Мен саёҳатчилар учун одатий бўлган йўналишдан четга чиқишга ҳаракат қиламан.\n7. Ижтимоий тармоқларда шахсий ҳаётни ошкор қилмаслик қоидасига амал қиласизми? А) Севган инсоним билан бирга тушган бир нечта суратларимни изоҳсиз жойлаштираман. Яқинларим бусиз ҳам шахсий ҳаётимдан хабардор.\nБ) Йуқ, ҳаётимнинг қайсидир қисми ижтимоий тармоқларда ўтгани сабаб яқин инсонларим билан тушган суратларимни ижтимоий тармоққа жойлаштириш мен учун табиий ҳол.\nВ) Профилимдан дунёқарашим, шахсий фикрларимни баён қилиш учун фойдаланаман. Виртуал дўстларим шахсий ҳаётим ҳақидаги маълумотларни билишлари шарт эмас.\n8. Профилингизда ҳайвонот олами вакилларининг суратлари борми? А) Йўқ. Мен ҳайвонларни ёқтирмайман.\nБ) Бирор ноодатий ҳайвон билан бирга тушган суратим бўлса, албатта профилимга жойлаштираман.\n9. Ижтимоий тармоқлар йўқ бўлиб қолса, кўпроқ нимадан афсусланардингиз?\nА) Виртуал дўстларимнинг телефон рақамини ёзиб олмаганим, шу сабаб одатдагидек мулоқот қилиш имконияти йўқлигидан.\nВ) Дўстларим кундалик ҳаётидаги ҳар бир қадами ҳақидаги маълумот чекланишидан.\nВ) Керакли маълумот ва одамларни топиш учун кўпроқ вақт сарфлаш кераклиги, яна таассуротларим, бирор мавзудаги дунёқарашимни баён эта оладиган аудиториямни йўқотганим учун.\nПрофилингизнинг бенуқсон эканидан фахрлансангиз, арзийди. Уни, ҳатто ишга ўта жиддий муносабатда бўлган раҳбарингиздан ҳам яширмасангиз бўлади. Вақтни тежайсиз, майда-чуйда нарсаларга чалғимайсиз. Сиз эълон қилаётган маълумотлар бирданига бир нечта талабларга жавоб беради: дунё миқёсидаги, оддий бўлмаган замонавий янгиликлар. Бу ерда энг сўнгги урфдаги туфли, ноодатий таом ва автофотосуратларни учратиш эҳтимоли кам. Аммо дўстларингизга сиз бераётган ахборотни кузатиб бориш қизиқмикан? Нисбатан ҳа. Улар ижтимоий тармоқдаги сиз томондан белгиланмаган қонунга итоат қилиб, ўз фикрини эълон қилишга шошилмайди. Фақат бир гап, дўстларингиз билан яқинроқ муносабатда бўлай десангиз, жиддийликдан салгина четлашиш ортиқчалик қилмайди.\nПрофилингизга кирган одамнинг кайфияти кўтарилади. Бу ер шинам, қувноқ ва қизиқарли. Дўстларингиз ҳам айнан кайфиятини кўтариш учун сиз эълон қилган матнларни ўқиб боришади. Дўстларингиз кўп, аммо бу дуч келган одам билан танишиб, гаплашиб кетаверасиз дегани эмас. Сиз синашта бўлган дўстлар билан бемалол мулоқотда бўласиз. Фақат сизни яқиндан танимаган инсонлар сиз ҳақингизда енгил фикрда бўладилар. Қувноқ, ҳазилкаш, очиқ, ҳаётга енгил назар ташлайди, деб ўйлашади. Бу каби қарашлар сиз узоқ кутган инсон, янги раҳбар, ёки турмуш ўртогинғизда пайдо бўлмаслиги керак. Салгина жиддийлик ва назорат зарар қилмайди.\nПрофилингизнинг айтишича, сиз серқирра, ҳамиша қизиқарли вазиятлар марказида бўлган инсонсиз. Қисқаси, сиз билан зерикиш қийин. «Мана бу суратда Малайзия, бунисида Дубай, унисида эса АҚШда эдим. Кеча кўргазма, бугун театр, эртага байрам кечасида бўламан». Суратларингизда чиройли қад кўтарган бино, табиат манзарасида бахтиёр кулиб турибсиз. Бунинг камчилиги, турмуш ўртоғингиз воқеаларга бой ҳаётингизга муносиб эканидан шубҳаланиб қолиши мумкин. Қолаверса, шахсий ҳаётини ҳадеб оммага эълон қилаверган инсон билан ўзини бемалол ҳис этиш қийин. Саргузаштларингиз ҳақидаги маълумотни чегараланг. Билиб қўйинг, сиздаги сирлилик инсонларда кўпроқ қизиқиш уйғотади. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Ижтимоий тармоқлар\nҚадимий ғорни замонавий, wi-fi ли уйга айлантирган одам\tОдноклассники, facebook, twitter…да қиёфангиз қандай?\tИнтернет фойдаланувчиси 8 соат мобайнида ағанаб кетаётган ликопчаларни сақлаб қолиш усулини излади\tНомзодлар ижтимоий тармоқлардаги сохта аккаунтларидан огоҳлантиришди\tХатамжон Кетмонов номидан ташкил этилаётган интернетдаги саҳифалар юзасидан расмий баёнот берилди Париж уйлари томида эчкидай сакраб юрган қиз ижтимоий тармоқларни “портлатди”\tОтправить\nБуржингизга қараб, касб танланг!\nДудланган балиқли салат - бунисига нима дейсиз?!\nСарвқомат япон аёлларининг сири


Ўзбекистон мусулмонлари идорасида янги ташкил этилган “Қуръон тажвидини ўргатиш” бўлими мудири ўринбосари вазифасига Ўзбекистон халқаро ислом академияси фахрий доктори, таниқли блогер Аброр Абдуазимов (Аброр Мухтор Алий) тайинланди.\nАброр Мухтор Алий Андижон вилоятида жойлашган “Саййид Муҳйиддин Маҳдум” мадрасасидаги тайёрлов курсида таҳсил олиб, Наманган шаҳридаги “Мулла Қирғиз” (ҳозирги “Ҳидоя”) ўрта-махсус диний таълим муассасасида ўқиган. Шундан сўнг Имом Бухорий номидаги Тошкент ислом институтида таҳсил олган.\n2008 йил Республика қорилар мусобақасида иштирок этиб, “мужаввид қорилар” йўналиши бўйича 3-ўринни олган. 2008 йил Тошкент вилояти “Олимжон ота” жоме масжидида имом-хатиб бўлиб ишлаган. 2008-2009 йилларда Хоразм вилоятидаги “Фахриддин ар-Розий” ўрта-махсус диний таълим муассасаси ўқитувчи вазифасида хизмат қилган. 2009-2011 йилларда Ўзбекистон Миллий университетининг Олий журналистика курсларида таҳсил олиб, магистрлик даражасини олган.\nМашҳур аллома Изуддин Байянунийнинг “Таҳорат ва намоз ҳукмлари” номли китобини ўзбек тилига таржима қилган. “Олтин силсила” ҳадислар тўплами таржимонларидан бири ҳисобланади.\nАброр Мухтор Алий блогер сифатида ҳам катта шуҳрат қозонган. Воқеа-ҳодисаларга тезкор ва илмий асосли муносабат билдириши ҳам эътиборга моликдир.\nҲақ таоло Аброр Мухтор Алийга масъулиятли ва шарафли вазифасини муборак айласин.


Ҳозирда ҳар бир ривожланган ва ривожланаётган давлатларни барқарорлик билан тараққий этишига “Коррупция” иллати тўсқинлик қилмоқда. Шу боисдан ҳам коррупцияга қарши курашиш бутун дунё мамлакатларининг долзарб муаммоси бўлиб қолмоқда.\nКоррупцияга қарши курашиш йўналишида семинар бўлиб ўтди Коррупцияга қарши кураш\nБугунги кунда дунёнинг кўплаб мамлакатлари томонидан коррупцияга қарши кескин кураш олиб борилмоқда. Республикамизда ҳам коррупцияга қарши кураш доирасида бир қатор дастурлар қабул қилинди ва улар бўйича кенг қамровли тарғибот ишлари амалга оширилиб келинмоқда.\nКоррупцияга қарши курашиш – бугунги куннинг устувор вазифасидир Коррупцияга қарши кураш\nКоррупцияга қарши курашишда барчамиз бирдек масъулмиз! Коррупцияга қарши кураш\n“Чуқурсой” ТИФ божхона постида профилактик тадбир ўтказилди Коррупцияга қарши кураш\nТошкент шаҳар божхона бошқармаси“Чуқурсой” ташқи иқтисодий фаолият божхона постидакоррупция аталмиш ёвуз иллатга қарши курашиш мақсадида “Коррупция-ҳалокатга йўл” мавзусида профилактик тадбир ташкил этилди.\nКоррупцияга қарши кураш бугунги куннинг долзарб масаласи Коррупцияга қарши кураш\nКоррупцияга қарши кураш дунё миқёсида бугунги кунинг энг долзарб масалаларидан бир бўлиб қолмоқда. Бу иллатга қарши кураш дунёнинг кўплаб мамлакатларини қамраб олмоқда. Ўзбекистон Республикаси ҳам коррупцияга қарши курашга ўз ҳиссасини қўшиб келмоқда. Хозирги пайтда республикамизда коррупцияга қарши кураш доирасида бир қатор дастурлар қабул қилинди ва улар бўйича кенг қамровли ишлар амалга оширилиб келинмоқда.\n“Рақамли божхона” орқали коррупцияга қарши курашилмоқда Коррупцияга қарши кураш\nБугун юртимиз божхона хизматининг барча йўналишларида ахборот-коммуникация технологияларидан кенг фойдаланилмоқда.\nКоррупцияга қарши барчамиз курашишимиз керак Коррупцияга қарши кураш\nКоррупция ҳақида тарихга бир назар ташласак, коррупция иқтисодий ҳодиса сифатида товар-пул муносабатлари бор жойда мавжуд бўлиб келган. Шу билан бирга, катта бойликларга эга бўлган баъзи ишбилармонлар ўз даромадларини кўпайтириш ва бозордаги рақобатда алоҳида имтиёзларга эга бўлиш мақсадида мансабдор шахсларни ўз ихтиёрларига бўйсундиришга ҳаракат қиладилар.\nДемократия ва қонун устуворлиги ҳукм сурган жамиятимизда тараққиётимизга ғов бўлаётган айрим ҳолатлар учраб туриши ниҳоятда ачинарли. Хусусан, коррупция иллатининг тараққиётнинг йўлига ғов бўлади.\nРақамли божхона «яширин иқтисодиёт»га чек қўяди Коррупцияга қарши кураш\nЮртимизда 2020 йил - Илм-маърифат ва рақамли иқтисодиётни ривожлантириш йили деб эълон қилинди. Йилга мос равишда, мамлакатимизнинг жадал тараққиётини таъминлаш борасида олиб борилаётган кенг кўламли ислоҳотлар, иқтисодиётни либераллаштириш ва диверсификациялаш доирасида тадбиркорлик субъектлари учун кенг эркинликлар яратиш ва ташқи савдо операцияларини енгиллаштириш масалаларига замонавий ахборот-коммуникация технологияларини жорий этиш билан бевосита боғлиқ.\nКоррупцияга қарши биргаликда курашайлик! Коррупцияга қарши кураш\nКоррупция тушунчаси, бу сўзнинг қандай маънони англатиши ҳақида барчамиз етарлича маълумотга эгамиз. Бундан ташқари, оммавий ахборот воситаларида ҳам ўз лавозимини суистеъмол қилган давлат хизматчилари ва уларга нисбатан кўрилган чоралар бўйича маълумотлар бериб борилади. Шу билан бир қаторда барча давлат ташкилотлари ва жамоат бирлашмаларида коррупцияни олдини олиш мақсадида доимий равишда профилактик тадбирлар ўтказиб келинади. Бироқ, шунга қарамасдан коррупция ҳамон инсоният ривожига тўсиқ бўлаётган энг катта хавфлардан бири бўлиб қолмоқда.\nКоррупцияга қарши курашиш бўйича профилактик тадбирлар давом эттирилмоқда Коррупцияга қарши кураш\nАндижон вилоятида коррупцияга қарши курашиш бўйича профилактик тадбир ўтказилди Коррупцияга қарши кураш\nАндижон вилояти божхона бошқармасида коррупцияга қарши курашишга оид норматив-ҳуқуқий ҳужжатлар, шунингдек Давлат божхона қўмитасининг коррупцияга қарши курашиш сиёсатининг мазмун-моҳияти юзасидан профилактик тадбир ўтказилди.\nКоррупция – тараққиётга тўсиқ Коррупцияга қарши кураш\nДемократик давлат, фуқаролик жамият қуриш йўлида ривожланаётган ҳар бир мамлакат ўзининг ижтимоий-иқтисодий ривожланиши, моддий ва маънавий тараққий топиши учун барча имкониятларини ишга солади.\nКоррупция-тараққиёт кушандаси: унга қарши курашишда ҳар бир фуқаронинг иштироки зарур Коррупцияга қарши кураш\nРақамли технологиялар коррупцияни олдини олишда самарали восита Коррупцияга қарши кураш\nБожхона органларида коррупцияга қарши курашиш чоралари мустақилликнинг дастлабки йилларидан бошланган.\nКоррупцияга қарши курашиш бўйича давлат дастурининг Сирдарё вилоятида ижро этилиши ўрганилди Коррупцияга қарши кураш\n2020 йил 4 ноябрь куни Олий Мажлис Сенатининг Суд-ҳуқуқ масалалари ва коррупцияга қарши курашиш қўмитаси ҳамда халқ депутатлари Сирдарё вилояти Кенгашининг қўшма мажлиси бўлиб ўтди.\nКоррупция – бу иллат, ундан холи бўлиш керак Коррупцияга қарши кураш\nХалқаро экспертларнинг фикрига кўра, қайси бир соҳада коррупцияга қарши курашиш тизими йўлга қўйилмаган бўлса, ушбу соҳа ривожланишдан тўхтаб қолишини кўриш мумкин.


Ўзбекистонда яна иккита янги телеканал иш бошлади\n27 ноябр 2020, Тошкент вақти: 10:55\nКеча кечқурин Ўзбекистон миллий телерадиокомпанияси яна иккита янги телеканал - "Диёр" ва "Оилавий" телеканалларини ишга туширди.\nХабарга кўра, “Ўзбекистон” телеканали қошида очилган “Оилавий” телеканалида асосан оилавий қадриятлар мавзусига бағишланган кўрсатувлар намойиш этилади.\n“Маданият ва Маърифат” телеканали қошида ташкил этилган “Диёр” телеканали эса республикадаги барча вилоятлар ҳаётига оид кўрсатувларни эфирга узатиш режалаштирилган.\nЎзбекистон миллий телерадиокомпанияси 14 ноябрдан бошлаб “Кинотеатр” ва “Наво” номли янги телеканалларни синов режимида ишга туширган эди.\nОктябрь ойида Ўзбекистонда қатор телеканаллар, жумладан, президентнинг тўнғич қизи Гулнора Каримовага тегишлилиги айтиладиган Форум ТВ, ТВ-Марказ, НТТ ва SOFTS телеканаллари бир пайтда ёпилди.


Аммо Нидерландияда бошқача ҳолат. Болалар ва ўсмирлар футболидаги ҳолат бу ерда ҳамиша мақтовга арзигулик бўлиб келган. Буни айни вақтда «Витесс»да бош мураббий бўлиб ишлаётган россиялик мутахассис Леонид Слуцкийнинг сўзлари ҳам далил бўла олади: «Бу йили 2010 йилда туғилган болалар чақирилди. Арнемда 100 минг киши яшайди. Нима деб ўйлайсиз, «Витесс» кўригига қанча бола келди? 450 нафар! Менимча, бу шаҳарда 2010 йилда туғилган болаларнинг барчаси кўрикка келди-ёв. Барча мактаб ёшидагилар футбол билан шуғулланади ёки футбол мактабларида таҳсил олади. Бу ерда тўрт ёшдан футболга қатнай бошлашади. Мен яшайдиган жой атрофида 6та ҳаваскор жамоа бор. Бу жамоаларнинг турли ёшлардаги жамоаларида минглаб ёшлар футбол билан шуғулланади. Буларнинг барчаси учун давлат тўлайди», деганди мураббий.\nНидерландиянинг асосий термасидаги ҳолат эса бир қарор билан боғлиқ ва бу қарор «капалак эффекти»га олиб келган ва 2017 йил кузида жамоа тушкунлик тубига етган. ЖЧ-2014 дан кейин Луи ван Гаал ўрнига терма жамоа бош мураббийлигини Роналд Куман эгаллаши керак эди. Барчаси амалда келишиб олинганди, аммо охирги дақиқаларда кекса, лекин ширин ва чиройли гапирадиган Гуус Ҳиддинк бош мураббийликка тайинланди. У билан нидерландлар Евро-2016 саралашини муваффақиятсиз бошлади - Чехия ва Исландиядан мағлуб бўлинди. Зудлик билан терма жамоа бошқарувига Данни Блинд олиб келинди, кейин уни Дик Адвокат алмаштирди.


Ўтган ҳафтада биржада бензин, цемент ва шакар нархлар кўтарилди — Review.uz\nЎтган ҳафтада биржада бензин, цемент ва шакар нархлар кўтарилди\nБиржанинг барча савдо платформаларида 1 132,5 млрд сўмлик товарлар сотилган бўлиб, бу аввалги ҳафтага нисбатан 9,1% га кўп.\nЎтган ҳафта давомида, яъни 7 – 13 декабрь кунлари "Ўзбекистон республика товар-хом ашё биржаси" АЖнинг барча савдо платформаларида 1 132,5 млрд сўмлик товарлар сотилган бўлиб, бу аввалги ҳафтага нисбатан 9,1% га кўпдир, деб хабар бермоқда биржа матбуот хизмати.\nБунда сотувларнинг 85,0% - биржа савдолари, 2,2% - кўргазма-ярмарка савдолари, 12,4% - электрон давлат харидлари ва 0,4% - авторақамларнинг онлайн-аукционига тўғри келди.\nКичик бизнес ва хусусий тадбиркорлик субъектлари иштирокида тузилган битимларнинг умумий ҳажми 451,4 млрд сўмни ташкил қилди. Давлат харидлари тизимларида ўтказилган электрон савдолар натижасида бюджет ва корпоратив буюртмачиларининг 28,2 млрд сўмлик маблағлари тежалди.\nКўриб чиқилаётган давр мобайнида онлайн аукцион орқали 2 718 та авторақамлар сотилди, сотилган давлат рақам белгиларининг умумий суммаси 4,4 млрд сўмни ташкил қилди. Рақобатли савдолар натижасида битимларнинг 4,0% биринчи тоифадаги авторақамларга, 10,4% иккинчи, 13,8% учинчи, 13,0% тўртинчи, 22,2% бешинчи ва 36,6% олтинчи тоифа авторақамларга тегишлидир.\nКўриб чиқилаётган даврда очиқ биржа савдолари орқали жами 962,5 млрд сўмлик товар ресурслари сотилди. Сотувчи корхоналар маҳсулотларни тасдиқланган жадвалларга риоя қилган ҳолда биржа савдоларига қўйишди, шу жумладан:\nЎтган ҳафтада биржа савдоларига 6 197,0 тонна пахта ёғи қўйилди ва улардан 3 302,0 тоннаси, яъни 53,3% сотилди. Ўтказилган савдоларда ҳар куни ўртача 89 та харидор иштирок этди.\nКўриб чиқилаётган даврда барча навли пахта ёғининг кунлик ўртача нархлари маҳсулотнинг бир тоннаси учун 13 502,7 минг сўмдан 12 728,6 минг сўмгача, яъни 5,7% га пасайди. Ҳафта якунларига кўра 1-навли пахта ёғининг ҳафталик котировкаси маҳсулотни бир тоннаси учун 13 224,9 минг сўмни ташкил этди.\nБиржанинг шакар бозорида айрим ўзгаришлар қайд этилди. Ҳафта давомида биржа савдоларига 3 382,0 тонна шакар қўйилди ва улардан 3 265,0 тоннаси, яъни 96,5% сотилди.\nШакарнинг барча категорияси бўйича ўртача бошланғич нархлар аввалги ҳафтага нисбатан маҳсулотнинг бир тоннаси учун 6 780,0 минг сўмгача ёки 4,5% га сотувчи корхоналар томонидан кўтарилди. Шу муносабат билан, шакарнинг барча категорияси бўйича шаклланган кунлик ўртача нархлар маҳсулотнинг бир тоннаси учун 6 782,2 минг сўмдан 6 803,5 минг сўмгача, яъни 0,3% га кўтарилган. Ўтказилган биржа савдолари натижасида маҳаллий шакарнинг 3-категорияси бўйича шаклланган ўртача ҳафталик нархи маҳсулотни бир тоннаси учун 6 791,6 минг сўмни ташкил этди.\nЎтган ҳафта мобайнида биржа савдоларига 101 127,0 тонна цемент қўйилди ва улардан 89 999,0 тоннаси, яъни 89,0% сотилди. Шу билан бирга, биржа савдоларига қўйилаётган цемент ҳажмининг пасайганлиги сабабли, унинг ўртача кунлик сотув ҳажмлари ҳам аввалги ҳафтага нисбатан камайиб, ўртача кунлик сотув ҳажмлари 22,5 минг тоннани ташкил қилди.\nКўриб чиқилаётган даврда цементнинг барча маркалари бўйича шаклланган кунлик ўртача бошланғич нархлари маҳсулотнинг бир тоннаси учун 461,4 минг сўмдан 501,0 минг сўмгача ёки 8,6% га ўсган. Шу муносабат билан, цементнинг барча маркалари бўйича шаклланган кунлик ўртача нархлари ҳам маҳсулотнинг бир тоннаси учун 538,6 минг сўмдан 597,8 минг сўмгача ёки 11,0% га кўтарилган.\nЎтган ҳафтада биржа савдоларига 20 556,0 тонна АИ-80 маркали автомобиль бензини қўйилди ва улардан 18 612,8 тоннаси, яъни 90,5% сотилди. Ўтказилган савдоларда ҳар куни ўртача 49 харидор иштирок этди.\nКўриб чиқилаётган даврда сотувчи корхоналар АИ-80 маркали автомобиль бензинининг ўртача бошланғич нархларини маҳсулотнинг бир тоннаси учун 5 700,5 минг сўмдан 5 852,7 минг сўмгача ёки 2,7 %га кўтаришди. Шу муносабат билан, АИ-80 маркали автомобиль бензиннинг ўртача кунлик нархи ҳам маҳсулотнинг бир тонна учун 5 725,5 минг сўмдан 5 876,0 минг сўмгача ёки 2,6% га ўсди.\nКўриб чиқилаётган даврда АИ-80 русумли автомобиль бензиннинг ўртача ҳафталик котировкаси 5 761,8 минг сўмни, АИ-91 – 6 652,4 минг сўмни ташкил этди.\nЭслатиб ўтамиз, турли манбаларда келтиришича автомобиль бензинининг бир тоннаси ўртача 1293-1370 литрни ташкил қилади.\nUZEX биржасининг барча савдо платформаларида 9 ой давомида 61 513,9 млрд сўмлик битим тузилди\nБензин нархларининг ошгани сабаби юзасидан муносабат билдирилди\nБиржада цемент, шакар, бензин нархи пасайди ва 7,7 млрд сўмлик авторақамлар сотилди\nБиржада пахта ёғи, цемент, суюлтирилган газ нархи пасайди ва 8,3 млрд сўмлик авторақамлар сотилди\n19.10.2021 14:27 991


Жээнбеков хавфсизлик кенгашида: Атамбоев қуролли қаршилик кўрсатиб, конституция ва қонунларни қўпол равишда бузди\n11:05 / 08.08.2019 66579\nАлмазбек Атамбоев Қирғизистон Республикаси конституцияси ва қонунларини қўпол равишда бузиб, қонун доирасидаги тергов тадбирларини ўтказишга кескин қаршилик кўрсатди. Бу ҳақда Қирғизистон президенти Сооронбай Жээнбеков бугун, 8 август куни Қирғизистон Республикаси хавфсизлик кенгаши йиғилишида маълум қилди, деб хабар бермоқда давлат раҳбари матбуот хизмати.\nЖээнбеков Қирғизистон Республикаси ҳуқуқий давлат эканлигини таъкидлади. Давлатнинг вазифаси - барча фуқаролар томонидан қонун талабларига қатъий риоя қилинишини таъминлаш.\n«Давлат раҳбари хавфсизлик кенгаши аъзоларига мурожаат қилиб, мамлакатда қонун устуворлиги, тинчлик ва хавфсизликни сақлаш учун барча чораларни кўриш зарурлигини таъкидлади. Шу сабабли шошилинч чоралар кўриш керак», - дейилади матбуот хизмати хабарида.\nВазият юзасидан Қирғизистон Миллий хавфсизлик давлат қўмитаси раиси Орозбек Опумбаев, ички ишлар вазири Қашқар Жунушалиев, бош прокурор Откурбек Джамшитов маълумот беришди.\nБошқа тафсилотлар номаълум.\nОхирги маълумотларга кўра, Атамбоевнинг қароргоҳи штурми вақтида 48 киши жабрланган, махсус хизматларнинг бир жангчиси ҳалок бўлган, вилоят милицияси раҳбари бош мия-чаноқ жароҳати олиб, комага тушган. Махсус кучлар собиқ президентни ушлашнинг уддасидан чиқишмаган.


Ироқда портлашлар ва намойишлар бўлиб ўтди\nБағдод яқинида ҳарбий постга уюштирилган ҳужум оқибатида хавфсизлик кучларининг беш ходими нобуд бўлди.\nИроқнинг Мосул шаҳрида йўл четига ўрнатилган бомба портлаши оқибатида тинч аҳоли вакилларидан бир киши нобуд бўлди, камида икки киши тан жароҳати олди.\nБасра шаҳрида эса Бош вазир Нурий ал-Маликий тарафдорларининг норозилик акцияси бўлиб ўтди. Намойишчилар 7 март куни бўлиб ўтган парламент сайловида берилган овозларни қайта ҳисоблаб чиқишни талаб қилдилар.\nДастлабки маълумотларга кўра, Бош вазир Нурий ал-Маликий ва собиқ Бош вазир Ияд Алавий сиёсий блоклари деярли тенг овозларни қўлга киритган.\nАйни пайтда ҳар иккала томон ҳам бир-бирини сайлов давомида овозларни сохталаштирганликда айблаб келмоқдалар.


Ички бозорда етарли миқдорда ўсимлик мойи захираси мавжуд\n16:16 10 Apr 2021\n10:04 04 06 2021\nИжтимоий тармоқларда ички бозорда ўсимлик мойига узундан-узоқ навбатлар пайдо бўлганлиги тўғрисида хабарлар тарқала бошлади. Хўш, аслида ҳам шундайми, бозорларда ўсимлик мойи тақчиллиги юзага келдими?\nАвваломбор шуни айтиб ўтиш лозимки, ички бозорда ўсимлик мойи захираси етарли миқдорда. Қайси бозорга борманг, ушбу маҳсулот етарли миқдорда савдога чиқарилаётганлигига гувоҳ бўласиз. Қолаверса, уюшма таркибидаги ёғ-мой корхоналари томонидан март ойида 17 минг 379 тонна пахта мойи биржа савдоларига қўйилган бўлиб, шундан 5 минг 179 тоннаси ёки 30 фоизи тадбиркорлик субъектлари томонидан харид қилинган холос. Бу ички бозорнинг пахта мойига бўлган эҳтиёжи тўлиқ қондирилганлигини кўрсатувчи факт ҳисобланади. Биржа савдоларига қўйилган 1 литр пахта мойининг нархи ўртача 12 минг сўмни ташкил этмоқда.\nМутахассисларнинг тавсия қилишича, 1 киши учун бир суткалик озиқ-овқат маҳсулотида ёғнинг миқдори ўртача 80-100 граммни, шундан 25-30 грамми ўсимлик мойини ташкил этиши керак. Демак, бир киши 1 йилда ўртача 9,1-10,9 килограмм миқдорида ўсимлик мойини истеъмол қилиши талаб этилади. Агарда республикамизда 34,5 миллион аҳоли мавжудлигини инобатга олсак, уларнинг ўсимлик мойига бўлган талаби юқорида кўрсатиб ўтилган меъёр талаблари бўйича 314-376 минг тоннани ташкил этиши лозим. Лекин ҳозирги кунда республика аҳолиси томонидан ўртача 450 минг тонна ўсимлик мойи истеъмол қилинмоқда. Шу боис ички бозорнинг ўсимлик мойига бўлган талабининг 40 фоизи импортдан келтирилган маҳсулот ҳисобига қопланмоқда.\nКунгабоқар мойи нархининг ошишига бир қатор объектив сабаблар мавжуд. Биринчидан, глобал пандемиянинг салбий оқибатлари озиқ-овқат хавфсизлигига таъсирини инкор этиб бўлмайди. Дунёнинг кўплаб мамлакатлари ўзи етиштирган асосий турдаги озиқ-овқат маҳсулотларини четга чиқармаслик чораларини кўрмоқда. Жумладан, 2020 йилнинг март ойидан бошлаб Россия Федерацияси ва Қозоғистон Республикасида мойли хом ашё, хусусан кунгабоқар дони экспортига чеклов қўйилди.\nИккинчидан, юқоридаги чеклов натижасида республика бўйича ўтган йилда 126 минг тонна мойли хом ашё импорти амалга оширилди. 2019 йилда бу кўрсаткич қарийб 301 минг тоннани ташкил этганди.\nУчинчидан, 2021 йилнинг 9 январидан Россия Федерацияси ҳукумати мамлакат ташқарисига олиб чиқиладиган кунгабоқар ва рапс донлари учун белгиланган экспорт божлари миқдорини оширди. Шундай қилиб, кунгабоқар ва рапс донига экспорт божи экспорт қилинадиган маҳсулотлар божхона қийматининг 30 фоизигача оширилди, унинг пастки чегараси тонна учун 165 евро этиб белгиланди. Бунгача рапс ставкаси божхона қиймати 6,5 фоизга (тоннаси учун 11,4 евродан кам бўлмаган ҳолда), кунгабоқар дони учун 6,5 фоизга (тоннаси учун 9,75 евродан кам бўлмаган ҳолда) тўғри келган. Мойли хом ашё экспорти божи миқдорини ошириш тўғрисидаги қарор кунгабоқар ва рапс донларининг жаҳон нархлари кўтарилиши фонида экспорт ҳажмини камайтириш ва кунгабоқар ҳамда рапс донлари нархларининг ички бозорда ўсишини тўхтатиш мақсадида қабул қилинган.\nТўртинчидан, дунё мамлакатларида ўсимлик мойлари нархи кескин ошиши кузатилди. Жумладан, ҳозирги кунда Ўзбекистон бозорига ўсимлик мойини етказиб берувчи асосий мамлакат – Россия Федерациясида 1 тонна кунгабоқар мойининг ўртача улгуржи нархи 1,6 минг долларни ташкил этмоқда. Украина ва Қозоғистон Республикасида ҳам нархлар ўсишда давом этмоқда.\nЭнди бевосита ижтимоий тармоқларда ички бозорда ўсимлик мойига узундан-узоқ навбатлар пайдо бўлганлиги тўғрисида хабарларга тўхталадиган бўлсак, шуни айтиб ўтиш керакки, Тошкент шаҳар ҳокимлиги ташаббуси билан пойтахт бозорларида арзонлаштирилган маҳсулотлар савдо ярмаркаси ўтказилмоқда. Бу ички бозорда озиқ-овқат маҳсулотлари, шу жумладан, ўсимлик мойи нархининг кескин ошиб кетишининг олдини олишга қаратилган тадбир бўлиб, унда субсидия ажратилиши ҳисобига тадбиркорлар кунгабоқар мойини арзон нархларда савдога чиқармоқда.\nАҳоли арзонроқ нархдаги маҳсулотни олишга интилиши табиий ҳол. Бундан асло фожиа ясаш керак эмас. Энг муҳими, бугунги кунда ички бозорда ўсимлик мойи захираси етарли миқдорда.\nШуни алоҳида таъкидлаш керакки, мамлакат озиқ-овқат хавфсизлигини таъминлаш мақсадида Вазирлар Маҳкамаси томонидан 2021 йилнинг 4 март куни “Мавжуд ер майдонларидан самарали фойдаланиш ва 2021 йил ҳосили учун қишлоқ хўжалиги экинларини оқилона жойлаштириш тўғрисида” қарор қабул қилинди. Ушбу қарорга асосан жорий йилда 305 минг гектар майдонда мойли экинлар етиштирилади. Бунда, ҳудудлар бўйича асосий экин сифатида 125 минг гектардан ортиқроқ ерга соя, кунгабоқар, кунжут ва расп уруғи қадалади. Жумладан, 39,7 минг гектар майдонда соя, 56,6 минг гектар майдонда кунгабоқар, 28,5 минг гектар майдонда кунжут, 600 гектар майдонда рапс экилади. Шунингдек, 100 минг гектар ғўза қатор орасига соя, 21 минг 431 гектар лалми майдонда мойли экинлар – махсар ва зиғир етиштирилади. Мойли экинлар ғалладан бўшаган майдонларга ҳам жойлаштирилади. Жумладан, иккинчи экин сифатида 55 минг гектар майдонга кунгабоқар ва 3 минг 67 гектарга кунжут экилиши белгиланган. Қайд этиш керакки, жорий йилда экилаётган мойли экинлар майдони рекорд кўрсаткич ҳисобланади. Таққослаш учун келтирадиган бўлсак, 2019 йилда 72,2 минг, 2020 йилда эса 95,3 минг гектарда мойли экинлар етиштирилган.\nУмуман олганда, республиканинг кенг майдонларида мойли экинлар етиштирилиши натижасида 400 минг тоннадан ортиқроқ хом ашё жамғарилиши режалаштирилган. Ушбу хом ашё қайта ишлашга йўналтирилганда қўшимча равишда 100 минг тонна ўсимлик мойи олиш ва ички бозорга етказиб бериш ҳамда импортдан келтириладиган юқори қийматли ўсимлик мойи ҳажмини 70-75 фоизга қисқартириш имконига эга бўламиз.\nOnline13 Current hosts322 All hosts243803


Олимпиадага йўлланма олган ўзбекистонлик спортчиларга 50 млн сўмдан мукофот пули берилади\n17:33 / 22.02.2016\nЎзбекистонда биринчи марта Олимпиада лицензиясини қўлга киритган спортчилар ва уларнинг мураббийлари учун мукофот татбиқ этилди. Бу ҳақда республика Олимпиада қўмитаси вакилига асосланган ҳолда Sputnik нашри хабар берган.\nМанбанинг айтишича, спортчилар ва мураббийлар учун мўлжалланган мукофот қиймати 50-60 млн сўм атрофида. Олимпиадада ютиб олинган совринлар учун эса алоҳида мукофотлар берилиши айтилган.\n“Биз спортчилар ва уларнинг мураббийлари учун, Бразилия олимпиадаси олдидан, биринчи марта бундай қўшимча рағбатлантирувчи омил киритдик. Шундай йўл билан биз ўз атлетикачиларимизни нафақат маънавий балки моддий йўл билан ҳам қўллаб-қувватламоқчимиз”, — деди Миллий Олимпиада қўмитаси вакили.\nОлимпиадада олтин, кумуш ва бронза медаллар олган спортчилар учун бериладиган мукофотлар ҳам сақланиб қолган. Уларнинг аниқ миқдори, одатдагидек, олимпиададан бир ой олдин, президент қарори билан белгиланади. Одатга кўра, Олимпиада қўмитаси ҳам ғолиблар учун алоҳода мукофот белгилайди.\nЎзбекистон Рио-де-Жанейрода бўлиб ўтадиган олимпадага катта умид боғлаган. Лондонда бўлиб ўтган олимпиада ва паралимпиадага қараганда Ўзбекистон делегациясида спортчилар сони тўрт баравар ошиши кутилмоқда. Бўлажак олимпиада учун Ўзбекистон жамоаси юзга яқин йўлланмани қўлга киритишни режалаштирган.\nҚўмита бу борада сузувчилар, дзюдочилар, гимнастикачиларга катта умид боғламоқда. Бугунги кунгача Ўзбекистон спортчилари ихтиёрида 30та йўлланма бор.\n2016 йилги ёзги олимпиада ўйинлари 5–21 август кунлари давомида, Бразилиянинг йирик шаҳарларидан бири Рио-де-Жанейрода бўлиб ўтади. Мусобақалар Бразилиянинг Белу-Оризонти, Бразилиа, Салвадоре ва Сан-Паулу шаҳарларида ҳам бўлиб ўтиши режалаштирилган.\nБу Жанубий Америкада бўлиб ўтадиган илк олимпиада ўйинларидир. Лотин Америкасида 1968 йили Мехико шаҳрида Олимпиада ўйинлари бўлиб ўтганди.\nРио олимпиадасида 306та медаллар шодаси учун, 206 мамлакатдан келган спортчилар баҳс олиб боришади.


Ўзбекистоннинг чегара туманларидаги текширувлардан мақсад нима? - BBC O'zbek\nЎзбекистоннинг чегара туманларидаги текширувлардан мақсад нима?\n"Узметроном" сайтининг ёзишича, Ўзбекистоннинг чегара олди туман ва қишлоқларида маҳаллий ҳукумат вакиллари, милиция ва санэпидемстанция ходимларидан иборат гуруҳ иштирокида текширувлар ўтказилмоқда.\nТекширувчилар паспорт маълумотлари асосида фуқаронинг кўрсатилган манзилда яшаши, илгари судланган ёки йўқлигини, шунингдек, ҳовлисида қанча қорамоли, дарахт ва бошқа нарсалари борлигини рўйхатга олишмоқда.\nЎтказилаётган текширувлардан кўзланган мақсад ноаниқ бўлсада, Афғонистондан халқаро кучларнинг чиқиб кетиши олдидан ҳукуматнинг чегара ҳудудлардаги манзарадан бохабар бўлишга қаратилган ҳаракати сифатида қараш мумкин, деб ёзади Узметроном.\nШунингдек, Украинадаги вазиятнинг кундан-кун мураккаблашиб бораётгани ҳам режимни ташвишга солган бўлиши эҳтимол.\nЎзбекистон расмий оммавий ахборот воситалари бутун жаҳон эътиборида бўлиб турган Украинадаги воқеаларни у қадар ёритмаётгани кузатилади.\nОлдинроқ Украинадаги намойишчиларни қувватлаб кичик акция ўтказган тошкентлик фаолларга нисбатан жиноий иш очилган эди.\nТошкентга яқин Черняевка чегара постида яшовчи фуқаро биз билан суҳбатда маҳаллий ҳукумат томонидан текширув бўлаётганини тасдиқлади.\n"Лекин бундай ишлар бундан олдин ҳам ҳар доим ўтказиб келинади, чегара бўлгани учун хавфнинг олдини олаётган бўлса керакда", деди у.\n"Қариндошларимиз яшаётган "Уч қаҳрамон" мавзесида ҳам шундай паспортларни кўриб чиқяпти экан. Лекин нима учунлигини билмадим, биометрик паспорт олинглар, деяпти. Шунгадир балки", дейди тошкентлик яна бир фуқаро.\nПойтахтнинг Юнусобод мавзесидаги кўп қаватли уйлардан бирида яшовчи Зуҳра опа кейинги пайтларда паспортни текшириб милиция айланиб юрганини айтди. "Улар тушунтириб ўтиришмайди мақсадини , паспортингизни текширишимиз керак, дейди холос. Мендан ҳам уйда нечта одам яшайди, кимингиз чет элда дейишди. Опамнинг боласи Туркияда ўқийди, қўрқиб кетдим шунга текширяптими бизни деб. Билмайсизда, буларнинг мақсади нималигини? Диндорларни қидирадими, бошқаними, дейди саволимизга жавобан у.\nБу каби текширувлар нафақат чегара туманлари ва пойтахтда, балки вилоятларда ҳам ўтказилаётгани ҳақида хабарлар бор.\n"Чегара ҳудудларда яшовчиларни хавфсизлик нуқтаи назаридан текширилганини тушунса бўлар, лекин Қарши шаҳрининг ичида ҳам одамларнинг паспортидан тортиб, нечта моли, мушуги, ити борлигини ёзиб кетяпти. Бошқа жойларни билмадим, лекин шаҳарда уйма-уй текширяпти. Аҳолини рўйхатга олиш десангиз, унгаям ўхшамайди. Мачитга чиқасизми, оилангиздан, танишларингиз хорижга кетганми, деган саволлар одамларда шубҳа туғдиряпти. Бундай олганда кўпчиликнинг қариндоши ҳалиям Россияда", деб айтади қаршилик Нуриддин исмли суҳбатдош.\nРасмий идоралар жойларда бошланган бундай текширувлар ва улардан кўзланган мақсад ҳақида ҳозирча изоҳ бермаган.\nМилициянинг уйма-уй юриб берадиган саволлари одамларни сергаклантирса ҳам, бундай текширувларга ўрганиб қолганларини айтишади.


Абай. Насиҳатлар | behzodfazliddin.uz\nУлуғ қозоқ маърифатпарвар шоири, қозоқ ёзма адабиёти асосчиси Абай (Иброҳим Қўнонбоев) умрининг охирларида яратган ушбу «Насиҳатлар» («Нақлия сўзлар») дидактик ва фалсафий мазмундаги катта-кичик насрий лавҳалардан иборат бўлиб, уларда адибнинг илғор фалсафий, ижтимоий қарашлари ўз аксини топган. Асарни таниқли адиб Носир Фозилов ўзбек тилига таржима қилган. Қуйида «Насиҳатлар»дан парча берилмоқда.\nҚозоқларда: «Ҳунарнинг боши бирликда, ризқнинг боши тирикликда» деган мақол бор. Аммо улар: бундай бирлик қандай элда қандай қилса бўлади — буни билишмайди. Улар: от ўртада, ош ўртада, кийим ўртада, бойлик ўртада бўлса экан, деб ўйлашади. Ундай бўлса — бойликдан нима фойда-ю, камбағалликдан нима зиён? Ундай бўлса ошна-оғайнинг йўқолмай туриб, мол топишнинг нима кераги бор? Шуми бирлик? Йўқ! Бирлик — қўрангдаги молда эмас, тушунчангда бўлиши керак. Мол берсанг отаси бошқа, онаси бошқа, дини бошқа, тирикчилиги бошқалар ҳам сен билан тинч-тотув бўлаверади. Агар бирлик мана шундай ҳисоб билан ўлчанса, яъни молга сотиб олинса, бу бирлик — бирлик эмас, аблаҳликдир! Дўст бўламан деган киши бер демасдан дўст бўлса, тинч-тотув яшаса, туз-насибасини худодан тиласа яхши бўлади. Акс ҳолда, туз-насибасини худодан тиламайди, меҳнат қилмайди ва бир-бирига бало излайди, бир-бирини алдашнинг пайига тушади. Хўш, шу ҳам бирлик бўлдими энди?\n«Ризқ – тирикликда» дейишади. Бу нима дегани? Демак, танангда жонинг бўлса, тириклик шуми? Йўқ, бундақа тириклик итда ҳам бор. Тирикликни шундай деб тушуниб, шу тушунча билан яшаган одам ўлимни ёт кўриб, охиратга душман бўлади. Ўз жонинигина ҳимоя қилиб, ёв тегса қочиб, қўрқоқ аталиб, меҳнат қилишдан бош тортиб, эринчоқлик қилиб, махсимча бўлиб юриш – бу ҳам юқорида айтилган ризққа нисбатан нонкўрлик қилишдир. Тирикликни бундай тушуниш ярамайди; ўзинг тирик бўлганинг билан кўнглинг, кўкрагинг ўлик бўлса, бу тириклик – тириклик эмас, албатта; ўзинг тирик бўлсанг-у, кўкрагинг ўлик бўлса – ақл топсанг мол топмайсан, мол топсанг ақл топмайсан. Ҳалол меҳнатинг билан эринчоқ¬лик қилмай мол топиш учун ғайрат қилолмайсан.\nИш вақтида айёр, ош вақтида тайёр бўлиб, сиртинг ялтираб, ичинг қалтираб юриб, тирикман дегандан кўра – бундан худо юборган ҳалол ўлим минг марта афзал.\nЎн тўртинчи сўз\nТирик одамнинг юракдан ҳам азиз жойи борми? Бизнинг қозоқларда «юракли киши» дегани – ботир киши дегани. Улар юракнинг бундан бошқа фазилатларини тушунмайдилар. Раҳм-шафқат қилиш, меҳрибонлик, инсон фарзандини ўз бағрим деб тушуниб, уларга ҳам ўзини аягандек аяб қараш – буларнинг ҳаммаси юрак ишидир; шунингдек, ошиқлик, севги-муҳаббат ҳам юрак иши. Юракнинг маслаҳатига амал қилиб гапирилганда гап ёлғон чиқмайди. Юракнинг айтганига кирмай, нафснинг буюрганини қилсанг – сўзсиз адашасан. Қозоқларнинг «юракли» деган кишиси – мақташга унча арзимайди. Улар: бировнинг айтган гапига кирадиган, ваъдага вафо қиладиган, ёмондан тез юз ўгирадиган, итга ўхшаб кўч кетидан эргаша¬вермайдиган, балки аксинча, адашган кўпнинг жиловидан ушлаб тўғри йўлга солиб юбора оладиган, гарчанд мушкул бўлса-да, адолатли ақл эътироф этган нарсага, гарчи осон бўлмаса-да, бўйсунмайдиган кишиларни ботир деб ҳисобламайдилар. Балки аксинча, улар фақат қашқир юракли кишиларнигина ботир деб тушунадилар.\nҚозоқларимизда одам боласи ақлсизлигидан йўлдан озмайди, балки ақлли гапларни уқиб олишга зеҳни ўтма¬ганлигидан ғайратсизлиги ва қарорсизлигидан йўлдан озади. Мен уларнинг кўпчилигининг бирор ишни «билмасдан қилиб қўйдим» деганларига мутлақо ишонмайман. Улар гарчанд билиб турсалар ҳам, ножўя ишларга орсизлиги, виждон¬сизлигидан йўл қўйишади. Ёмонликка бир берилиб кетдими, бас, ундан ўзини тортиб оладиган журъат қозоқларда камдан-кам бўлади. Уларнинг эл орасида: эр йигит, ботир йигит, пишиқ йигит, деган гапларига ишонмаслик керак. Улар бу сўзлар билан йигитларни бўлар-бўлмасга мақтаб, ҳовлиқтириб, йўлдан оздиришади-ю, охири нима билан тугаши ҳақида ўйлашмайди. Худога ҳам, бандасига ҳам хуш келмайдиган, ор-номусни оёқости қиладиган бу ишлардан ўзини соф тута олмайдиган, беҳуда мақтовларга учадиган, ўзининг қилаётган ишини ўзи сезмайдиган йигитни яхши йигит деб бўладими? Сатқаи яхши йигит кетсин у! Шу ҳам одам бўлди-ю!\nЎн бешинчи сўз\nМенинг назаримда, ақлли киши билан ақлсиз кишини ажратиб турадиган битта нарса бор.\nАвваламбор, бандаси яратилгандан кейин, дунёдаги мавжуд нарсаларга қизиқмай иложи йўқ. Худди шу пайт унинг умрида энг қизиқ даври бўлиб эсида қолади. Шунда ақлли одам келгусида нафи тегадиган бир ишга меҳр қўйиб, ихлос билан ёпишар экан-у, бир кун унинг ана шу қизиққан нарсаси ўзининг севган касбига айланиб, кунига яраб, кўз кўрадиган, қулоқ эшитадиган, кўнгил сезадиган бўларкан. Ниҳоят, шундай ўтган умрнинг ўкинчи ҳам бўлмас экан.\nАқлсиз киши нимаики кўрса – шунга ҳавас қилиб ва уларнинг биронтасининг ҳам бошини тутолмай, не-не тиллага топилмайдиган умрини ит азобига хор-зорлик билан ўтказиб юборар экан-у, кейинги ўкинчидан фойда чиқмас экан. У одам ўзини ёшлигида, бу ҳунар бўлмаса, у ҳунар, деб ўзини ҳар ишга қодир сезиб, у шоҳдан бу шоҳга учиб қўниб, гўё ёшлиги абадий тураверадигандай, белининг қуввати, кўзининг нури кетиб, қаримайдигандай кўринаркан-у, вақти келиб, тушуниб, бирор ишнинг бошини ушлайман, деганда, ёши ўтиб, кучи кетиб, қўлидан ҳеч нарса келмай қолар экан.\nКейин ҳар нарсага бир қизиқиш масаласи. Агар бирор нарсага қизиқсанг – бора-бора уни севиб қоларкансан киши. Бир нарсани севишнинг ўзи ҳам бир дард бўларкан. Ана шу севган ишингга, касбингга етай-этай деб турганда, одамда қандайдир бир мастлик, мағрурлик пайдо бўларкан. Маълумки, мастлик ҳар қандай маст кишининг айбини кўпроқ юзага чиқарар, кўзларини шира бостирар, мағрурлантириб юборар экан. Ана шундай пайтда эслик одам эсини йўқотиб қўймай, ақл-ҳушини бир жойга йиғиб олиб, ўз касби-корининг этагидан маҳкам ушлар экан. Эссиз, овсар кишилар эса боши айланиб, кўзи тиниб, босар-тусар жойини билмай, ҳовлиқиб, бош яланг, эгар-тўқимсиз отини қамчилайверар экан – мен шуни кўрдим.\nАгарда сен ҳам ақлли кишиларнинг сафида бўлгинг келса, ҳар куни бир марта, ё ҳафтада бир марта, ҳеч бўлмаса, ойда бир марта ўзингга ўзинг ҳисоб бер! Ўтган умрни қандай ўтказибсан: на илмга, на жамиятга ва на ўзингга фойдали бирор иш қилибсанми? Ё эса қандай қилиб ўтказганлигингни ўзинг ҳам сезмай қолибсанми?\nБизда бир мақтанчоқлик деган ярамас нарса бор. Асли шу нарсанинг нима кераги бор ўзи? Зотан, бу – ор-номуссизлик, нодонлик, ўйсиз-хаёлсизлик ҳамда на ботирлик ва на одамгарчиликдан хабари йўқликнинг аломатидир! Тағин, безрайиб туриб: «Э, бор худоё! Кимдан ким ортиқ экан шунчалик! Бировнинг насибасини биров топиб берармиди ҳеч? Кимнинг боши кимнинг эгари қошида юрибди… Биров менинг қозонимни қайнатиб берибдими, ё мен бировнинг қўлига қараб қолибманми?» – деб керилади. Баъзан эса дағдаға қилиб: «Ҳаммага бир ўлим!.. Вой онасини фалон қилай! Бундай юргандан кўра ўлганим ортиқ! Жуда нари борса – ҳайдаб юборар, отиб юборар! Қаерга борсам ҳам бир ўлим!» –деб кекирдагини чўзадиганлар кўп-ку.\nМана, ўзларингиз кўриб юрибсизлар: ҳозир ҳеч бўйига қараб тўн бичадиган, айтган гапида қатъий турадиган қозоқ борми дунёда? Йўқ, мен ҳали ўлимга бардош бера оладиган қозоқни ҳам ёки, аксинча: мен ўлимга бардош бера олмайман, деб очиқ гапирадиган қозоқни ҳам кўрганим йўқ… Борди-ю, ақлсиз бўлса-да, шундай журъатли қозоқ топилса, у кишини ҳайратга солган бўлур эди! Афсуски, йўқ. Бунинг ўрнига шундайлар борки, зўр келганда сичқоннинг инини минг танга қилиб, қочиб кирарга тешик топмай қолади. Хўш, бундай кишиларни нима деб атаймиз? Эй худо! Ўз жонига ортиқча ҳотамлик қиладиган, мол-дунёни писанд\nқилмайдиган бечораларнинг аҳволига қаранг. «Уялмас юзга толмас жағ беради»,– деб шуни айтишар эканлар-да…\nЎттиз биринчи сўз\nКиши эшитган нарсасини унутмаслик учун тўртта шарт бор: аввало, бунинг учун зеҳнли бўлмоқ керак; иккинчидан, бир нарсани кўрганда ё эшитганда – унга чин юракдан ихлос қўйиб, фаҳм-фаросат билан уқиб олмоқлик лозим; учинчидан, эшитганларини ичида бир неча марта такрорлаб, кўнгилга жо қилмоқ керак; тўртинчидан, кўнгилга бошқа нарсаларни мутлақо келтирмаслик ва келса ҳам унга заррача эътибор бермаслик керак. Масалан: беғамлик, бепарволик, ўйин-кулги ёки қайғу-ҳасратга берилмаслик ва бошқа нарсага ихлос қўймаслик керак. Акс ҳрлда, бу тўрт нарса ақл билан илмга путур етказадиган омиллардир.\nЎттиз иккинчи сўз\nИлм ўрганишни талаб қилган киши, аввало, уни билиши керак. Бунинг бир неча шартлари бор. Буларни билмай туриб ўрганилган илм юқмайди. Аввало, ўрганилаётган илм-ҳунарни охир бир кун келиб бирон кори-ҳолимга яраб қолар, деб ўрганмасдан, ҳаётда уни турмушга татбиқ қилиш мақсадида ўрганмоқ керак. Чунки илмни фақат билиб қўйиш учунгина ўргансанг ва шу билан қаноат ҳосил қилсанг, бундай илмнинг кимга кераги бор? Киши ўзининг билмаган нарсасини билиб ўрганса – бундан қанчалик ҳузур- ҳаловат топишини асти қўяверинг! Агар сен илмга астойдил меҳр қўйиб ўргансанг, сенда, яна кўпроқ билсам экан, деган муҳаббат пайдо бўлади. Шундагина сен кўзинг кўрган ҳар бир нарсани кўнглингга маҳкам тугиб, уқиб оладиган бўласан.\nАгар борди-ю, кўнглинг бошқа нарсада бўлиб, ўқиб ўрганаётган илмингни шунга сабаб қилиб кўрсатсанг, яъни уни ана шу кўнглингдаги нарса учунгина ўрганаётган бўлсанг, унда илмга деган меҳринг гўё ўгай онанинг меҳри каби бўлади. Агарда чин ният билан ўрганаётган бўлсанг, унда илмга деган меҳринг худди ўз онангнинг меҳридай илиқ ва самимий бўлади. Сен илмга чиндан ҳам ихлос қўйсанг, у ҳам сенга меҳр қўяди ва сен уни тезроқ қўлингга киритасан. Агар сен унга чала меҳр қўйсанг, ўрганган илминг ҳам чала-чулпа бўлади.\nИккинчидан, илмни ўрганганда яхши ният билан ўрганиш керак. Аммо биров билан баҳс бойлашмоқ, талашишмоқ учун ўрганиш керак эмас. Баҳс, аввало, кўнгилдаги ишончни мустаҳкамлаш учун бўлса – бу зарар эмас, лекин ҳаддан ошиб кетса – кишини тузатишдан кўра ҳам кўпроқ бузиб қўйиши мумкин. Бунинг сабаби: баҳс қилувчилар кўпроқ ҳақиқатни аниқлаш учун эмас, балки бир-бирларини енгмоқ учун ҳаракат қилишади. Бундай баҳс хусуматни кучайтириб, одамгарчиликни йўқотишгача олиб боради. Бундай ҳолда асосий мақсад илм ўрганиш бўлмай, одамнинг юзини ёлғон сўзга бурадиган бўлиб қолади. Бундай мақсад фақат бузуқ кишилардагина бўлади. Тўғри йўлдан кетаётган юзта одамни адаштирган киши, эгри йўлдан кетаётган битта нотавонни тўғри йўлга солган кишидан сатқаи кетсин! Баҳс – бу ҳам аслида илм ўрганишнинг бир йўли. Бироқ унга ортиқча ҳирс қўйиш ярамайди. Чунки баҳсга ортиқча ҳирс қўйишдан мағрурлик, мақтанчоқлик, хусумат, ёлғончилик, ҳатто арзимаган нарсадан жанжал чиқариш ва бировга мушт кўтариш каби ёмон фазилатлар туғилади.\nУчинчидан, агар ҳар бир ҳаракатинг туфайли ҳақиқатга эриша оладиган бўлсанг, ўлсанг ҳам бу йўлдан қайтма, маҳкам тур! Ахир, ўзинг шубҳа қилган нарсага ўзгалар қандай қилиб ишонч билдирсин? Ўзинг ҳурмат қилмаган нарсани ўзгалар нега ҳурмат қилсин?\nТўртинчидан, илмни кўпроқ ўрганиш учун одамда яна икки нарса бўлиши лозим: бири – мулоҳаза юритиш, иккинчиси эса – муҳофаза қилишдир. Бу икки хусусиятни борган сари кучайтира бориш керак. Бу нарса кучаймай туриб илм ўрганиш қийин.\nБешинчидан, шу насиҳатларнинг ўн тўққизинчи сўзида ёзилган ақл касали деган тўрт нарса бор, шундан эҳтиёт бўлиш керак. Шуларнинг орасида беғамлик, бепарволик деган нарса бор, зинҳор-зинҳор шу нарсадан эҳтиёт бўл! Чунки бу, биринчидан – худонинг, иккинчидан – халқнинг, учинчидан – давлатнинг, тўртинчидан – ибратнинг, бешинчидан – ақлинг, ор-номуснинг душманидир; ор-номус бўлган ерда булар бўлмайди.\nОлтинчидан, сенда илмни, ақлни бир меъёрда сақлайдиган феъл-атвор, хулқ деган нарса бор. Сен шу нарсани эҳтиёт сақла! Кўрган нарсангга қизиқаверсанг: ё бировнинг ўринли, ё бировнинг ўринсиз гапига ишониб кетсанг, ёки тўғри келган нарсаларга кўнгил қўяверсанг – феъл-атворингнинг бузилиб кетиши ҳеч гап эмас. Феъл-атворинг бузилганидан кейин эса ўқиб илм ўрганганингдан ҳеч фойда йўқ. Кўкрагингда унга ўрин бўлмагандан кейин, уни қаерда сақлайсан? Аксинча, киройи илминг бўлгандан кейин, уни эҳтиёт қиладиган фаҳм-фаросатинг, ақли-ҳушинг, ор-номусингни қўлдан бермайдиган феъл-атворинг ва ғайратинг бўлса – нур устига аъло нур! Лекин бу эҳтиёткорлигинг, шубҳасиз, ақл учун, ор-номус учун қилинган бўлсин!\nЎқишлар сони: 1 760\nНаписал: Sayt muallifi // Жамият ва маънавият, Иқтибос // Ноябрь 11, 2018\n← Беҳзод Фазлиддин. Куз шеърлари Адабиёт – Ватандай муқаддас →\n2 комментариев на “Абай. Насиҳатлар”\nAbay barada ,,Abayyñ yoly» atly roman juda tasirli eser. Bu kitap gazak edebiyatynyñ naybashy onumi hasaplanyar. Nurpeyisowyñ ,,Gan bilen der» epopeyasy hem rewolyussiyon dowruñ syyasy arenadaky gyzgyn hereketleriniñ cuññur teswirini beryar.\nТурсунбой Адашбоев. Болалар учун шеърлар - 18 127 марта ўқилган\nҒафур Ғулом. Шеърлар - 15 784 марта ўқилган\nАбдулла Орипов. «Танланган асарлар»дан шеърлар - 7 812 марта ўқилган\nMumtoz lahzalar: Bobur g‘azallari bilan ijro etiladigan qo‘shiqlar matnlari - 7 747 марта ўқилган\nШомирза Турдимов. Эргаш Жуманбулбул ўғли - 6 484 марта ўқилган\nЭркин Воҳидов. Ёшлик, навқиронлик ва етуклик шеърлари - 5 678 марта ўқилган\n-30+: Ўттиз йил нари-берисида - 5 560 марта ўқилган\nМуаллиф ҳақида - 4 496 марта ўқилган\nБир монолог, икки қўшиқ можароси - 4 286 марта ўқилган\nЯнги китоб: Тушларингдан чиқиб келдим - 4 058 марта ўқилган\nВыберите месяц Июнь 2019 Май 2019 Апрель 2019 Март 2019 Февраль 2019 Январь 2019 Декабрь 2018 Ноябрь 2018 Октябрь 2018 Сентябрь 2018 Август 2018 Июль 2018 Июнь 2018 Май 2018 Апрель 2018 Февраль 2018 Январь 2018 Декабрь 2017 Ноябрь 2017 Октябрь 2017 Сентябрь 2017 Август 2017 Июль 2017 Июнь 2017 Май 2017 Апрель 2017 Март 2017 Февраль 2017 Январь 2017 Декабрь 2016 Ноябрь 2016 Октябрь 2016 Август 2016 Июль 2016 Ноябрь 2014 Октябрь 2014 Сентябрь 2014 Август 2014 Июль 2014 Июнь 2014 Май 2014 Апрель 2014 Март 2014 Февраль 2014 Январь 2014 Декабрь 2013 Ноябрь 2013 Сентябрь 2013 Август 2013 Июль 2013 Июнь 2013 Апрель 2013 Февраль 2013 Январь 2013 Сентябрь 2012 Август 2012 Июнь 2012 Май 2012 Август 2011 Июль 2011 Декабрь 2010 Сентябрь 2010 Июнь 2009 Март 2009 Февраль 2009 Январь 2009 Ноябрь 2008 Октябрь 2008 Сентябрь 2008 Август 2008 Апрель 2008 Февраль 2008 Январь 2008 Ноябрь 2007 Август 2007 Июль 2007 Июнь 2007 Май 2007 Март 2007 Февраль 2007 Декабрь 2006 Октябрь 2006 Август 2006 Июль 2006 Май 2006 Май 2005 Февраль 2005 Август 2004 Октябрь 2002


"ҚАФАСДАГИ ШАҲЗОДА...?" ЁДГОР МИРЗАЖОНОВНИНГ "ГЎЗАЛДИРСАН" КЛИПИДА! 29.10.2012 09:16\nХонанда Ёдгор Мирзажонов ўзининг “Гўзалдирсан” деб номланган қўшиғига клип суратга олдирди. Клип суратга олиниши учун деярли бир ой давомида катта тайёргарлик кўрилди.\nДекорация ёрдамида, ҳақиқий ғор ясалди, қум келтирилди, клипда суратга тушаётганлар учун махсус костюмлар танланди.\nКлип режиссёри Санжар Hadji .\nКлип сюжет йўналишида суратга олинмоқда, лекин Ёдгор Мирзажоновнинг ўзи бу клипда меҳрибон қароқчи қиёфасида намоён бўлади. Лекин, хонанда клипда бош ролни ижро қилмади.\nБош ролни “Ёш томошабинлар” театри актёри Ферузбек ижро этди. Клипдаги бош қаҳрамон қиз ролида эса,\nактриса Шаҳзода Муҳамедовани кўришимиз мумкин.\nСуратга олиш майдонига кириб келганимизда, клипдаги қароқчилар саҳнаси суратга олинаётган эди.\nКлипни суратга олиш жараёнига таклиф учун Продюсер, журналист ва киношунос Феруза Нодировага миннатдорчилик билдирамиз.\nҲақиқий ғорни эслатувчи хонанинг полига қалингина қилиб қум тўкилиб, махсус оловли чироқлар, қароқчиларга хос нарсалар билан “безатилган”.\nТоргина “ғор”да, бунинг устига оловлар ёниб турган хонада суратга олиш ишлари, ижодкорлар учун осон кечмаётганлиги кўриниб турарди.\nАктриса Шаҳзода Муҳамедова катта қафас ичида, қароқчилар ичида асира бўлган малика қиёфасида турарди.\nҚароқчилар ўзаро тортишар, бири бочкада ерда думалар, яна бири эса, бир неча асира қизларни олиб келиб, уларга дўқ қилаётган саҳналар суратга олинди.\nХонанда Ёдгор Мирзажонов: - Клип ғоясини, клип режиссёри Санжар билан бирга ўйладик. Бундай фикр ҳеч кимда бўлмаганлиги учун ҳам, шу ғояни танладик. Яъни, ҳеч кимникига ўхшаш бўлмаган сюжетлар асосида суратга оляпмиз. Сюжет бўйича воқеалар ғорда юз беради. Қўшиқ шарқона услубда куйланган, мусиқаси ҳам шўх тарона. Унга қароқчиларнинг образларини яратишга ҳаракат қилдик. Клипдаги воқеаларнинг асосий қисми ғорда бўлиб ўтади. Асосий эътибор, декорация, рақслар, актёрлар ижросига қаратилган. Мазкур “Гўзалдирсан” қўшиғимиз шўх, рақсбоп қўшиқ. Мен ўзим ҳам рақсбоп қўшиқларни яхши кўраман. Бу қўшиқ умуман, ижодимда ҳам янгилик бўлди, деб ўйлайман. Чунки, ижросида ҳам бутунлай бошқача куйлаганман. Илгари баланд тоналностда куйлаган бўлсам, эндиликда паст тоналностда куйладим. Қўшиқнинг кайфияти ҳам бошқача, тингловчини завқлантиради. Қўшиқнинг сўз муаллифи Нодир Азимов, мусиқаси ва аранжеровка Жамшид Азимовга тегишли. Қўшиқда севги-муҳаббат ифодаланган. Мисол учун, севги-муҳаббат ҳар доим, зулматдами, қоронғуликдами, қандай ҳолатда бўлишидан қатъий назар, албатта ўзлигини топади. Клипда ҳақиқий йигит севган ёри, шундай вазиятга тушганида, ўзини қандай тутиши кераклиги, керак бўлса ўз жонини ўша қизга фидо қилиб, шундай таваккал қилган ҳолда ҳаракат қилишлари тасвирланади.\nПродюсер, журналист, киношунос Феруза Нодирова: - Клипдаги малика образига актриса Шаҳзода Муҳамедовани танладик. Нима учун? Унинг пластикаси кучли, кўзлари, қарашлари, мимикалари айнан образга мос, деб ўйлайман. Бизга бу образ учун, айнан шундай актриса керак эди. Драматик ва психологик ҳолатларни яхши очиб берганлиги учун ҳам, қафасдаги асира малика образи учун Шаҳзодани танладик. Клипдаги бош қаҳрамон ёш актёр Ферузбек клипдаги мураккаб акробатик трюклар ва қароқчилар билан жанг саҳналарини каскадёрсиз ўзи ижро қилмоқда. Шунинг учун ҳам, клипда бош қаҳрамон ролига, Ёдгорнинг ўзи эмас, Ферузбек танланди. Менинг фикримча, ҳамма ишни ўз устаси қилиши керак. Ёдгор Мирзажонов эса, кузатувчи сифатида, ўз қўшиғини ижро қилади ва меҳрибон қароқчи образида чиқади. Клипга тайёргарлик жараёнида профессионал декораторлар ишлашди. Клипни суратга олишда, ёш ижодкорлар билан ишлаганлигимиз тўғри деб биламан. Чунки, ёшларнинг ўзини клипга, янгича креатив ёндошуви бор. Бу клип ана шу ўзига хос креатив ва янгича ёндошуви билан томошабинларнинг эътиборини тортади, деб ўйлайман.\nЁш томошабинлар театри актёри Ферузбек Худойбердиев: - Клипга мени Ёдгор Мирзажонов таклиф қилдилар. Аввал Ҳиндистон маданият марказида ишлаган эдим, мени ўша ердагилар орқали топишган. Бундан аввал, хонанда Ғуломжон Ёқубовнинг клипида ҳам рол ижро қилгандим. Бу клипда ҳам рол ўйнаб туриб, ўша ролнинг ичида рол ижро этаман. Яъни, клипда икки хил қиёфада чиқаман. Ҳозир қароқчи қиёфасидаман. Кейинги образим эса, бутунлай бошқача образ. Буни клип тайёр бўлгач, билиб олишингиз мумкин. Ўзим актёрликдан ташқари, асосан акробатика, трюклар билан шуғулланаман! Каскадёр ва спорт устасиман, таэквандо ва кикбоксинг бўйича қора белбоғ соҳибиман. Бундан ташқари, футбол ишқибозиман. Клипда суратга тушишим олдидан Ёдгор ака Мирзажонов қўшиқни эшиттириб кўрганларида жуда ҳам маъқул бўлди. жуда ҳам рақсбоп тарона, уни тинглаганим заҳоти рақслари ҳам кўз олдимга келди. Албатта, ҳар бир клипни суратга олиш жараёнида қийинчиликлар бўлиши табиий ҳол. Лекин, бу клипни суратга олиш жараёни шунчалик қизиқарли бўлаётганлигидан, ҳаттоки қийинчиликлар ҳам сезилмаяпти. Бу ерда биз рақс ҳам ижро қиламиз. 5 та раққос яъни, актёр йигитлар ва 5 та раққоса қиз ҳам клипда суратга тушишмоқда. Клип учун махсус рақс ҳам саҳналаштирилди. Рақслар ҳам қум устида ижро қилинади.\nАктриса Шаҳзода Муҳамедова: - (самимий) Мана ҳозир мен қафасда ўтирибман, бир ўзим зерикиб, қийналиб... Клипга мени Феруза Нодирова таклиф қилдилар. Ёдгор Мирзажонов билан аввал ҳам кўп марта биргаликда ишлаганмиз. Мана бугун бу клипда яна бирга ишлаш насиб қилди, бундан жуда хурсандман. Менга қароқчилар гуруҳи ҳам жуда ёқди, профессионал актёрлар экан. Ижодий гуруҳимиз жуда ҳам аҳил, декорацияга ҳам гап бўлиши мумкин эмас. Ҳолатга кириш учун энг катта ёрдам берадиган бу либос ва декорация ҳисобланади, назаримда. Шунинг учун ҳам, бу ерда ҳамма актёрлар ўз ҳолатидан чиқиб кета олишмаяпти. (кулади) Менга ўзи кўп эртакларда маликаларнинг қафасда туриши менга ёқарди, мана бугун шу роль менга насиб этди.\nКлип режиссёри Санжар Ходжиев: - Ёдгор Мирзажонов қўшиқни олиб келганида, қўшиқни тинглаб, шарқона ва жўшқин куйли эканлигидан келиб чиқиб, шу ғояни ўйладик. Тайёргарлик жараёнининг ҳам ўзига яраша қийинчиликлари бўлди. Декорация ва костюмларга алоҳида аҳамият берилди. Суратга олиш вақтида оловларнинг тез ўчиб қолиши, бироз қийнамоқда. Бу клип бир вақтнинг ўзида ҳам катталар ва ёш томошабинларимиз учун ҳам мўлжалланган, деб ўйлайман. Ёдгор Мирзажонов билан биринчи марта биргаликда ишлашимиз. Клипни тўлақонли суратга олиш учун ҳамма шароитларни яратиб бердилар. Актёрларнинг ижро маҳорати ҳам аъло даражада. Клип икки ҳафтада тайёр бўлади.\nЭнг қизиқарли тарафларидан бири, суратга олиш майдонига келганимизда, ҳали қўшиққа ном топилмаганди. Суратга олиш жараёни давомида, қўшиқни тинглаб, клип учун номни биргаликда ўйладик. Натижада, ҳар хил таклифлар ўртага ташланди ва хонанда Ёдгор Мирзажоновнинг таклифи билан клипга “Гўзалдирсан” деб ном қўйилди.\nСуратга олиш жараёнлари ниҳоятда қувноқ руҳда ўтаётган эди. Айниқса, актёрларнинг қувноқ ҳазиллари суратга олиш жараёнида, ўзига хос бир муҳит яратиб, барчани янада куч билан ишлашга ундарди.\nСуратга олиш майдончасидан кетаётганимизда, олдинда яна бир қатор суратга олиниши керак бўлган лавҳалар борлигини маълум қилишди.\nДемак, воқеалар жараёнини биргаликда кузатамиз ва қолган лавҳалар билан боғлиқ жараёнларни иккинчи қисмда тақдим этамиз.\nШунингдек, яна бир хушхабар, клип режиссёри Санжар Hadji 16 ноябрь куни уйланаётганлигини маълум қилиб, бизни никоҳ тўйига таклиф қилди. Санжар ва Гулнозахонга чин дилдан бахт тилаймиз!\nКлип суратга олиш жараёнидан...


"Жазоловчи" лақабли ўзбек боксчиси январда жаҳон чемпионлиги учун рингга чиқади\n16:25 20 Март 2018\n18:45 07.11.2017 Ҳавола олиш\nУ ҳозирда 66,6 килограмм вазнга эга боксчилар орасида WBC рейтингида 6-, WBA ва IBF рейтингларида 8-ўринда бормоқда\nТОШКЕНТ, 7 ноя – Sputnik. WBC Silver чемпионлик камари соҳиби Қудратилло Абдуқаҳҳоров 18 ноябрь куни Андижонда ташкил этиладиган профессионал бокс кечасида рингга чиқади, деб хабар бермоқда "Оламспорт" нашри.\n"Афсуски, виза муддатини ўз вақтида узайтира олмаганимиз сабабли Ўзбекистонга қайтиб келдик. Мен билан бирга Азизбек Абдуғофуров ҳам қайтди. Энди 18 ноябрь куни иккимиз ҳам Андижонда ташкил этиладиган профессионал бокс кечасида рингга чиқамиз", деган у.\n"Насиб қилса, декабрь ойида яна АҚШга жўнаб кетаман. Режага кўра, январь ойида жаҳон чемпионлиги камари учун рингга кўтариламан", — деган Қудратилло.\n"The Punisher" (Жазоловчи) лақаби билан танилган Қудратилло Абдуқаҳҳоров 1993 йилда Андижонда туғилган. У ҳозирда 66,6 килограмм вазнга эга боксчилар орасида WBC рейтингида 6-, WBA ва IBF рейтингларида 8-ўринда бормоқда. Қудратилло 12та жанг ўтказган бўлиб, уларнинг барчасида ғалаба қозонган ва 8та жангда рақибларини нокаутга учратган.


«Солиқ ва божхона хабарлари» газетасининг 2015 йил 30 июнь 26-сони - Gazeta.Norma.uz\n«Солиқ ва божхона хабарлари», №26, 2015й. 30 июнь\nДавлат божхона қўмитаси Олий ҳарбий божхона институтида институт битирувчиларига дипломлар топшириш маросими бўлиб ўтди.\nМолиявий ҳисобот халқаро стандартлари қоидаларига асосланиб тузилган ҳисобот борган сари талабгир бўлиб боряпти. Ўзбекистон компанияларининг акциядор ва менежерларини унга ўтиш тўғрисида ўйлашга мажбур этаётган афзалликлари эса оз эмас.\nХалқаро стандартларга ўтиш АЖ мутахассислари ва аудиторларнинг ўзларида муайян амалий кўникмалар ва назарий тайёргарлик бўлишини талаб қилади. Ташкилий ва техник вазифаларни ҳал этиш учун ўтиш даври зарур.\nДавлат порталида Молия вазирлиги ҳузуридаги бюджетдан ташқари Пенсия жамғармасига ўтказилган фуқароларнинг суғурта бадалларини якка тартибда ҳисобга олишнинг электрон марказлаштирилган реестрини шакллантириш ва жорий қилиш тўғрисида низом лойиҳаси муҳокама қилинди.\nКорхонада 40 соат давом этадиган 5 кунлик иш ҳафтаси белгиланган. Юкларни қабул қилиш-жўнатишни бошқариб туриш учун ходимлар керак. Улардан бири тунги сменада (соат 1.00 дан 6.00 гача) ишлаши керак. Бундан ташқари, улар офисда ишлайдилар (яъни тўлиқ ставкада банд бўладилар). Меҳнатнинг бундай режимида ходимларнинг зарур сонини қандай қилиб тўғри ҳисоблаш ва уларнинг иш жадвалини тузиш мумкин?\nҲам ўқиб, ҳам ишлайдиган ходимлар учун ўқиш билан боғлиқ ижтимоий таътиллар олиш ҳуқуқи кафолатланган. У меҳнат тўғрисидаги қонун ҳужжатларида назарда тутилган. Таътиллар олий ва ўрта махсус ўқув юртларида ишлаб чиқаришдан ажралмаган ҳолда таълим олаётган ходимларга берилади.\nТайёрлов ташкилоти билан ПҚ-1449-сон Қарорда назарда тутилган таъминот-сотиш ташкилотлари орасида фарқланиш борми ёки булар бир хил тушунчами?\nЛизинг шартномасида йиллик 16% ставкаси назарда тутилган. Лизинг берувчига 1 541 667 сўмдан тўлашимиз кераклигини кўрамиз. Иккинчи компанияда лизинг бўйича ставкаси юқори – 22%. Ойлик лизинг тўлови 1 432 142 сўмни ташкил қилади. Нега бундай? Фоиз ставкаси юқори, ойлик тўлов суммаси эса кам.